Warga emas pemurah
Oleh KOSMO!

3 Ogos 2020, 5:56 pm
Oleh NOOR HAYATI MAMAT
HULU TERENGGANU – Warga emas yang menjamu nasi dagang kepada seorang pengayuh basikal yang singgah di rumahnya pada pada hari pertama Aidiladha baru-baru ini terkejut kisah itu tular di media sosial.
Mencerita semula kejadian itu, Fatimah Jusoh, 71, berkata, rumahnya telah didatangi Mohd. Karbi Mominin, 51, sewaktu dia dan keluarganya baru selesai menjamah nasi dagang yang merupakan hidangan raya pada pukul 9 pagi, Jumaat lalu.
“Dia memberitahu sedang berbasikal menuju ke Kuala Terengganu dari arah Tasik Kenyir dekat sini sebelum saya menjemputnya makan nasi dagang dan minum teh tarik.
“Sebagai orang Melayu, saya perlu menjaga adab tuan rumah melayan tetamu dengan sebaiknya tidak mengira kita kenal ataupun sebaliknya,” katanya ketika ditemui Kosmo! di rumahnya di Kampung Matang dekat sini hari ini.
Fatimah yang sudah mempunyai dua cicit menjelaskan dia sememangnya berniaga kedai makan di hadapan rumahnya tetapi ia tidak beroperasi pada hari berkenaan yang merupakan hari pertama Aidiladha.

Dia mengakui terkejut apabila Mohd. Karbi bertanyakan harga sepinggan nasi dagang dan segelas teh tarik yang dimakannya kerana menganggap lelaki itu sebagai tetamu bukan pelanggan.
“Saya maklumkan kepadanya tidak perlu bayar kerana kedai makan tidak dibuka pada hari tersebut. Sudah jadi rezeki dia jamah nasi dagang air tangan saya.
“Mungkin lelaki itu (Mohd. Karbi) tidak faham dialek Hulu Terengganu yang saya tuturkan sehingga dia tidak sedar saya sebenarnya pengusaha kedai makan,” katanya.
Sebelum ini, Mohd. Karbi yang merupakan peminat sukan berbasikal tegar memuat naik pengalamannya itu di media sosial pada Sabtu lalu sebelum ia tular.- K! ONLINE


Masjid, surau ditutup
Oleh KOSMO!

3 Ogos 2020, 5:22 pm
Oleh MOHD. RAFIE AZIMI
JITRA – Kesemua masjid dan surau kariah di semua lokasi yang diletakkan dalam Perintah Kawalan Pergerakan Peningkatan Bersasar (TEMCO) di daerah Kubang Pasu dan Padang Terap diarahkan ditutup berkuat kuasa serta-merta.
Kawasan tersebut adalah Hosba, Kampung Cherok Mokkan, Megat Dewa, Binjal, Asun dan Kampung Bukit di daerah Kubang Pasu.
Bagi daerah Padang Terap pula, tiga lokasi terlibat adalah Kampung Kubang Palas, Kampung Padang Sanai dan Kampung Padang Cenderai.
Pengarah Jabatan Hal Ehwal Agama Islam Kedah (JHEAIK), Mohd. Yusri Md. Daud berkata, langkah tersebut selari dengan pelaksanaan TEMCO di kawasan berkenaan.
Sehubungan itu, kata beliau, solat Jumaat di masjid-masjid terlibat ditangguhkan dan digantikan dengan solat Zuhur.

“Solat fardu di masjid terlibat hanya dibenarkan kepada maksimum tiga individu melibatkan imam, pegawai masjid atau jawatankuasa kariah pada setiap waktu.
“Segala prosedur operasi standard (SOP) perlu dipatuhi antaranya penjarakan fizikal, pemakaian pelitup muka serta membawa sejadah sendiri,” katanya dalam satu kenyataan di sini hari ini.
Menurut Mohd. Yusri, anak kariah bagi masjid terlibat dilarang untuk menunaikan solat Jumaat atau solat fardu berjemaah di masjid mahupun surau lain.
Selain itu, kata beliau, aktiviti keagamaan seperti majlis ilmu, kuliah, kelas pengajian, bacaan Yasin dan sebagainya juga tidak dibenarkan.
Tambahnya, mana-mana masjid yang didapati jemaahnya positif Covid-19 hendaklah ditutup sepenuhnya dan disanitasi secara menyeluruh. – K! ONLINE


Dua beradik terselamat kebakaran
Oleh KOSMO!

3 Ogos 2020, 6:34 pm
Oleh MOHAMAD NAUFAL MOHAMAD IDRIS
SHAH ALAM – Dua perempuan dipercayai adik-beradik terselamat daripada kebakaran di rumah mereka di tingkat 10 sebuah kuarters kerajaan di Seksyen 16 di sini hari ini.
Kedua-dua mereka berusia 11 dan 17 tahun dipercayai sempat keluar selepas kebakaran dipercayai berlaku di bilik mereka.
Ketua Jabatan Bomba dan Penyelamat Shah Alam, Mohd Faizal Md Zin berkata, seramai 11 anggota dikejarkan ke lokasi kejadian sebaik menerima panggilan kecemasan pukul 1.43 petang daripada jiran mangsa.
Katanya, sebaik tiba di lokasi kejadian 10 minit kemudian mendapati kedua-dua mereka sedang menangis dan ditenangkan oleh orang ramai.
“Kebakaran tersebut telah memusnahkan hampir 10 peratus bilik di rumah mangsa sebelum operasi ditamatkan pukul 2.44 petang,” katanya.

Jelas beliau, punca dan jumlah kerugian masih dalam siasatan. – K! ONLINE


Polis saman 40 perantau lakukan kesalahan lalu lintas
Oleh KOSMO!

3 Ogos 2020, 6:22 pm
Oleh AIMUNI TUAN LAH
GUA MUSANG – Sebanyak 40 saman dikeluarkan pihak polis terhadap pemandu kenderaan yang melakukan kesalahan jalan raya dalam tempoh dua hari.
Ketua Polis Daerah Gua Musang, Superintendan Mohd. Taufik Maidin berkata, sebanyak 18 saman dikeluarkan termasuk 16 kenderaan perantau yang kesalahan memotong barisan dan menggunakan lorong kecemasan hingga berlaku kesesakan teruk hari ini.
Katanya, tindakan saman itu terpaksa dikeluarkan kerana kedegilan pengguna jalan raya untuk mematuhi peraturan.
“Ia membabitkan pengguna Jalan Gua Musang-Kuala Krai dan Gua Musang – Kuala Lipis kerana ramai yang pulang ke Kuala Lumpur memandu sesuka hati.
“Anggota polis terpaksa ditempatkan di beberapa lokasi tertentu bagi memantau kesesakan trafik yang berpunca daripada kerenah pemandu itu sendiri,” katanya.

Mohd. Taufik berkata, pada awal pagi ini aliran trafik menuju ke pusat bandar Gua Musang bergerak perlahan sejauh lebih 30 kilometer.
Katanya, pihaknya tidak akan berkompromi terhadap mana-mana pengguna yang melanggar peraturan jalan raya hingga menyebabkan kesesakan.
“Kita memahami kebanyakan perantau pulang menyambut Hari Raya Aidiladha di kampung memilih saat akhir hari ini untuk pulang semula ke Kuala Lumpur.
“Kita berharap anak perantau bersabar kerana mereka mempunyai dua pilihan bagi pengguna ke Kuala Lumpur samada melalui Jalan Kuala Lipis atau Simpang Pulai, Ipoh.
“Bagaimanapun, kebanyakan mereka lebih berminat melalui Jalan Kuala Lipis berikutan disediakan banyak kemudahan tempat rehat,” katanya. – K! ONLINE.


Proton Saga dipandu wanita rempuh kedai runcit
Oleh KOSMO!

3 Ogos 2020, 5:39 pm
Oleh MASTURAH SURADI
KOTA TINGGI – Gara-gara terkejut, seorang pemandu wanita tersilap menekan pedal minyak sehingga merempuh sebuah kedai runcit di Felda Air Tawar 5, kelmarin.
Ketua Polis Daerah Kota Tinggi, Superintendan Hussin Zamora berkata, kejadian berlaku pada pukul 9 malam di dalam kawasan Felda berkenaan melibatkan sebuah kereta jenis Proton Saga dipandu seorang wanita bersama anaknya.
“Kemalangan dipercayai berlaku apabila kereta dipandu wanita tersebut bersama anaknya berumur 15 tahun sedang keluar dari simpang berhadapan dobi sebelum terkejut akibat sebuah motosikal pendaftaran tidak pasti melintas dihadapannya.
“Ekoran itu pemandu telah tersilap menekan pedal minyak yang disangka pedal brek dan kereta pengadu telah bergerak kehadapan lalu merempuh sebuah kedai runcit diseberang jalan,”katanya dalam satu kenyataan, hari ini.
Jelas Hussin, punca kemalangan akibat pemandu kereta gagal mengawal kenderaannya ketika sedang keluar simpang sehingga menyebabkan kemalangan.

Tambahnya, pemandu kereta dan anaknya tidak mengalami sebarang kecederaan dan kes masih dalam siasatan dan disiasat di bawah Rule 10 LN 167/59. – K! ONLINE


PDRM akan terus kenakan kompaun jika tidak guna pelitup muka
Oleh EDDY AQMAL MOHAMED HAMIDI

3 Ogos 2020, 5:52 pm
PETALING JAYA – Polis Diraja Malaysia (PDRM) akan berterusan mengenakan tindakan kompaun kepada mereka yang masih berdegil dan tidak mahu menggunakan pelitup muka.
Timbalan Ketua Polis Negara, Datuk Mazlan Mansor berkata, tindakan tersebut seiring dengan arahan kerajaan yang mewajibkan penggunaan pelitup muka ketika berada di tempat awam serta kawasan sesak.
“Ini adalah arahan daripada kerajaan, kita diwajibkan guna pelitup muka di tempat awam serta sewaktu menggunakan pengangkutan awam.
“Di lokasi-lokasi selain yang telah dinyatakan oleh Kementerian Kesihatan Malaysia (KKM) pula, kita akan melihat sekiranya ada unsur-unsur yang membolehkan tindakan kompaun dilaksanakan seperti sengaja berkumpul atau dengan sengaja enggan memakai pelitup muka,” katanya.
Beliau berkata demikian pada satu sidang akhbar di Ibu Pejabat Polis Daerah (IPD) Petaling Jaya di sini hari ini.
Terdahulu, Kosmo! hari ini melaporkan tentang luahan orang awam yang mendakwa masih keliru tentang lokasi yang diwajibkan untuk mengenakan pelitup muka

Mengulas lanjut, Mazlan berkata, tindakan kompaun yang dikenakan di lokasi-lokasi selain yang telah ditetapkan KKM itu bergantung kepada budi bicara serta pemerhatian anggota bertugas.
“Garis panduan yang lebih jelas akan dikeluarkan oleh KKM dalam sedikit masa lagi dan pihak polis akan berterusan mengenakan tindakan kompaun kepada mereka yang enggan mematuhi prosedur operasi standard (SOP) yang telah ditetapkan,” tegas beliau. – K! ONLINE.


UTC Pulau Pinang sedia beroperasi
Oleh MOHD SYALMIZI HAMID

3 Ogos 2020, 4:09 pm
GEORGE TOWN – Pusat Transformasi Bandar (UTC) Pulau Pinang di Kompleks Tun Abdul Razak (Komtar) di sini sedia untuk beroperasi selepas kerja-kerja pengubahsuaian bangunan sedia ada siap sepenuhnya.
Pengurus Besar Perbadanan Pembangunan Pulau Pinang (PDC), Datuk Mohd. Bazid Abd. Kahar dalam satu kenyataan hari ini berkata, pihaknya telah selesai menjalankan skop kerja di tingkat dua dan tiga bangunan itu pada 15 Julai lalu.
Menurutnya, tarikh untuk UTC berkenaan mula beroperasi akan diumumkan kelak selepas pihaknya memperoleh kelulusan daripada Kementerian Kewangan.
Dijangkakan sebanyak 15 agensi seperti Jabatan Kesihatan, Jabatan Imigresen dan Polis Diraja Malaysia (PDRM) akan beroperasi di UTC pertama di Pulau Pinang itu. – K! ONLINE


Ibadah korban IPK Perak ikut peraturan
Oleh KOSMO!

3 Ogos 2020, 5:07 pm
Oleh ZAKI SALLEH
IPOH – Kemeriahan sambutan Aidiladha masih dirasai apabila sebanyak 10 ekor lembu dan dua ekor kambing dikorbankan pada ibadah korban kelolaan warga Ibu Pejabat Polis Kontinjen Perak di sini hari ini.
Program yang bermula pukul 8 pagi itu diadakan di perkarangan Surau Al Falah Ibu Pejabat Polis Kontinjen (IPK) Perak di sini yang disaksikan Ketua Polis negeri. Datuk Razarudin Husain.
Menurut kenyataan IPK Perak, ibadah korban tersebut diadakan dalam keadaan suasana norma baharu dan pematuhan yang telah ditetapkan bagi tempoh Perintah Kawalan Pergerakan Pemulihan (PKPP).
“Kerja-kerja sembelihan dan melapah juga hanya melibatkan kira-kira 100 orang petugas sahaja.
“Daging korban kemudian diagih-agihkan kepada warga IPK Perak termasuk para asnaf,” ujar kenyataan tersebut.

Turut hadir ialah Ketua Cawangan Khas negeri, Senior Asisten Komisioner (SAC) Datuk Pahlawan Mazlan Santarai; Ketua Jabatan Siasatan Jenayah negeri, SAC Anuar Othman dan Ketua Jabatan Pengurusan negeri, ACP Mohd Zaini Mat Yusof. – K! ONLINE.


4 kampung di Padang Terap dikenakan TEMCO
Oleh KOSMO!

3 Ogos 2020, 4:46 pm
Oleh MOHD. RIFAAT ABD. HAMID
KUALA NERANG – Sebanyak empat buah kampung dalam daerah Padang Terap dikenakan Perintah Kawalan Pergerakan Peningkatan Bersasar (TEMCO) bermula hari ini ekoran penularan Covid-19 susulan PUI Sivagangga di lokasi tersebut.
Kawasan terlibat adalah Kampung Ulu, Kampung Kubang Palas, Kampung Padang Sanai dan Kampung Padang Cenderai.
Ketua Polis Daerah Padang Terap, Deputi Superintendan Mulkiaman Manzar berkata, pergerakan penduduk di kawasan terlibat dihadkan dan mereka tidak dibenarkan keluar masuk daripada kawasan tersebut tanpa urusan penting.
“Kita telah melakukan beberapa sekatan jalan raya di daerah ini dan memohon kerjasama orang ramai supaya mematuhi perintah berkenaan,” katanya ketika dihubungi di sini hari ini.
Kata beliau, mana-mana pertubuhan bukan kerajaan (NGO) atau individu yang mahu memberikan sebarang bantuan perlu melalui Jabatan Kebajikan Masyarakat (JKM). – K! ONLINE


Empat kompaun tidak pakai pelitup muka dikeluarkan di Terengganu
Oleh KOSMO!

3 Ogos 2020, 4:48 pm
Oleh NORADILA MAHAMAD
KUALA TERENGGANU – Sebanyak empat kompaun kesalahan tidak memakai pelitup muka di premis sesak telah dikeluarkan di Terengganu sejak peraturan itu dikuatkuasakan sejak kelmarin.
Ketua Polis Terengganu, Datuk Roslee Chik berkata, pihaknya juga telah mengeluarkan 16 kompaun kepada pengusaha restoran di seluruh negeri ini atas kesalahan gagal merekod butiran dan suhu badan pelanggan.
“Setiap pihak tersebut dikenakan kompaun RM1,000 dan jika ia gagal dilunaskan, hukuman penjara sehingga enam bulan boleh dikenakan.
“Penekanan terhadap pemakaian pelitup muka ini juga diberikan kepada pengguna pengangkutan awam seperti bas henti-henti, ekspres dan pelancongan,” katanya kepada pemberita di sini hari ini.
Terdahulu beliau menyaksikan majlis serah tugas Ketua Jabatan Siasatan Jenayah Narkotik Terengganu, Superintenden Tium Ming Kung di Ibu Pejabat Polis Kontijen Terengganu.

Roslee memberitahu, seramai 384 anggota penguat kuasa terdiri daripada Polis Diraja Malaysia, Angkatan Tentera Malaysia, Jabatan Sukarelawan Malaysia, Angkatan Pertahanan Awam dan pihak berkuasa tempatan telah dikerah untuk melakukan pemantauan penguatkuasaan pemakaian pelitup muka di seluruh Terengganu.
Begitu pun, beliau berkata, setakat ini, pihaknya masih lagi menggunakan budi bicara menasihat orang ramai agar lebih mematuhi prosedur operasi standard (SOP). – K! ONLINE


Monyet dibiar berlumuran darah selepas dilanggar
Oleh KOSMO!

3 Ogos 2020, 4:06 pm
KUALA LUMPUR – Seekor monyet dibiar dalam keadaan kesakitan dan berlumuran darah selepas dilanggar sebuah kenderaan yang tidak dikenal pasti.
Gambar haiwan itu dimuat naik di laman Facebook Persatuan Haiwan Malaysia (Animal Malaysia) semalam.
“Kemanakah dan dengan siapakah monyet ini hendak adukan kesakitannya akibat dilanggar?
“Monyet hanya harap simpati orang ramai berakal bantu mereka. Tentunya yang ada perasaan belas ihsan untuk curahkan rasa simpati adalah insan-insan yang hargai khazanah ciptaan tuhan,” menurut laman itu.
Kejadian itu berlaku di Flat Projek Perumahan Rakyat Pantai Dalam di sini.
Persatuan itu turut meluahkan kekecewaan terhadap individu yang melanggar haiwan itu namun tidak membawanya berjumpa pihak veterinar.

“Manakala yang melanggar monyet ini tidak punya hati nurani, tidak beri bantuan rawatan ke veterinar.
“Malah berlalu pergi menghilang tinggalkan monyet mengerang kesakitan bersendirian tanpa secebis rasa bersalah,” ujar kenyataan itu.
Bagaimanapun, difahamkan haiwan itu dibantu oleh seorang wanita berketurunan India.
“Animal Malaysia ucapkan terima kasih kepada seorang wanita India yang bantu mengambil monyet cedera ini untuk tindakan susulan.
“Penyelamat monyet ini boleh hubungi Animal Malaysia untuk bantuan yang sewajarnya di talian Whatsapp 011-2090 1097,” tambahnya. – K! ONLINE


Tuduhan GST ‘dirompak’ tidak benar
Oleh MOHD RASDAN AHMAD

3 Ogos 2020, 4:52 pm
KUALA LUMPUR – Tuduhan yang dibuat oleh pihak tertentu sebelum inio kononnya wang tuntutan bayaran balik cukai barang dan perkhidmatan (GST) berjumlah RM19.4 bilion telah dirompak oleh kerajaan terdahulu di bawah Barisan Nasional (BN) ternyata tidak benar.
Timbalan Menteri Kewangan II, Mohd. Shahar Abdullah berkata, wang tersebut sebenarnya telah dibelanjakan untuk merancakkan lagi sektor pembangunan negara.
“Tiada wang GST yang dirompak dan wang tersebut digunakan untuk pembangunan negara. Hasil laporan Jawatankuasa Kira-kira Awam (PAC), kita sedang menambah baik proses kutipan dan pembayaran balik GST seperti yang dikehendaki dalam laporan PAC yang bertarikh 15 Julai 2020.
“Wang RM19.4 bilion itu merupakan wang yang sepatutnya dibayar balik GST ketika itu tetapi berlaku penambahan tuntutan GST lebih kurang RM19 bilion.
“Ini bermakna proses kutipan bayaran balik GST bukan proses yang tidak dinamik. Ia satu proses dinamik yang memerlukan pautan yang sangat dalam supaya tidak berlakunya ketirisan wang,” katanya dalam sesi soal jawab dalam sidang Dewan Rakyat hari ini.
Beliau berkata demikian ketika menjawab soalan tambahan Datuk Seri Ahmad Maslan (Pontian-BN) yang ingin tahu berkenaan tuduhan bekas Menteri Kewangan, Lim Guan Eng yang menuduh kerajaan BN merompak kutipan hasil GST. K! ONLIN


3,000 penduduk sekitar Napoh disaring
Oleh NORLIDA AKMAR IDROS

3 Ogos 2020, 3:48 pm
JITRA – Kira-kira 3,000 penduduk di sekitar Napoh dekat sini dijangka menjalani saringan Covid-19 susulan Kluster PUI Sivagangga di Klinik Kesihatan Napoh di sini dalam tempoh seminggu sejak 29 Julai lalu.
Pengerusi Jawatankuasa Kesihatan dan Pihak Berkuasa Tempatan Kedah, Datuk Dr. Mohd. Hayati Othman berkata, kesemua penduduk yang membuat saringan terdiri daripada mereka yang mempunyai kontak rapat dan kaitan dengan kluster tersebut.
“Ramai penduduk di sekitar kawasan Napoh ini yang datang membuat saringan pada hari ini.
“Klinik kesihatan ini mampu membuat saringan antara 300 hingga 500 orang dalam masa sehari,” katanya.
Beliau berkata demikian kepada pemberita selepas meninjau proses saringan di Klinik Kesihatan Napoh dengan ditemani Timbalan Ketua Polis Daerah Kubang Pasu, Deputi Superintendan Chien Chunng Tsaur di sini hari ini.
Kata beliau, semua penduduk yang disaring dipakaikan gelang merah jambu dan dikenakan kuarantin selama 14 hari.

“Mereka perlu menjalani satu lagi saringan pada hari ke-13 untuk mendapatkan keputusan,” ujarnya.
Sementara itu, kata beliau, Klinik Kesihatan Kodiang dekat sini akan dibuka untuk proses saringan pada esok.
“Kita meminta seramai 245 penduduk di Kampung Megat Dewa di Kodiang yang dikesan mempunyai kaitan dengan kluster itu untuk membuat saringan,” katanya.
Beliau pada masa sama meminta penduduk yang dipakaikan gelang merah supaya mematuhi arahan kuarantin dengan tidak keluar dari rumah. – K! ONLINE


Bayi ditemui dalam bungkusan kain batik
Oleh KOSMO!

3 Ogos 2020, 4:44 pm
Oleh ISKANDAR SHAH MOHAMED
KUALA LANGAT – Seorang bayi perempuan masih bernyawa ditemui dalam satu bungkusan kain batik di tepi Jalan Benteng, Pantai Kelanang di sini Jumaat lalu.
Ketua Polis Daerah Kuala Langat, Superintendan Azizan Tukiman berkata, bayi malang yang telah hilang tali pusat itu ditemukan pukul seorang pemancing berusia 29 tahun di kawasan tersebut pada pukul 12.05 tengah malam.
“Terkejut dengan penemuan tersebut lelaki itu segera membawa bayi itu ke Balai Polis Banting untuk tindakan lanjut.
“Bayi tersebut kemudian dihantar polis ke Hospital Banting bagi menerima rawatan lanjut dan dilaporkan kini berada dalam keadaan stabil,” katanya ketika dihubungi di sini hari ini.
Azizan menambah siasatan awal mendapati bayi itu dipercayai baru dilahirkan selama beberapa hari sebelum diletakkan di kawasan tersebut.

Ujarnya, usaha mengesan suspek kini sedang dijalankan termasuk menyemak dengan mana-mana hospital berhubung kelahiran tersebut.
“Orang ramai yang mempunyai sebarang maklumat supaya menghubungi Pegawai Penyiasat Inspektor K Yusheindran di talian 014-9653084 atau Ibu Pejabat Polis Daerah (IPD) Kuala Langat di talian 03-3187 2222.
“Kes disiasat mengikut Seksyen 317 Kanun Keseksaan,” katanya. – K!ONLINE


Warga MBI sempurnakan ibadah korban
Oleh KOSMO!

3 Ogos 2020, 4:16 pm
Sebahagian daripada petugas memotong daging pada program Ibadah Korban MBI di Ipoh hari ini.

Oleh ZAKI SALLEH
IPOH – Hari terakhir sambutan Aidiladha terus diraikan apabila sebanyak tujuh ekor lembu dikorbankan warga Majlis Bandaraya Ipoh (MBI) dan Persatuan Kebajikan Islam MBI (Perkip) hari ini.
Program yang diadakan di pekarangan tempat letak kereta MBI itu berlangsung mengikut pematuhan yang ditetapkan.
Datuk Bandar, Datuk Rumaizi Baharin berkata, program yang berlangsung sederhana tetapi meriah itu melibatkan para petugas pelbagai jabatan MBI.
“Program yang bermula pukul 8.30 pagi itu melibatkan 49 peserta korban dan tujuh ekor lembu.
“Proses melapah dan memotong daging dilakukan oleh para sukarelawan yang telah ditetapkan bagi menjaga jarak fizikal,” ujarnya di sini hari ini.

Rumaizi kemudian telah menyempurnakan agihan daging korban tersebut kepada kira-kira 300 orang petugas MBI. – K! ONLINE


Tiada kenaikan harga telur di kedai runcit di Pulau Pinang
Oleh KOSMO!

3 Ogos 2020, 4:50 pm
Oleh SITI NUR MAS ERAH AMRAN
SEBERANG PERAI – Tiada kenaikan ketara harga telur di negeri ini biarpun harga barang mentah tersebut dilaporkan meningkat sebanyak 10 sen sebiji sejak tiga minggu lalu.
Tinjauan Kosmo! di sekitar Seberang Jaya di sini mendapati rata-rata peniga kedai runcit masih mengekalkan harga telur seperti sebelum ini iaitu 40 sen sebiji bagi gred B.
Seorang peniaga, Nor Shahrul Amri, 35, berkata, dia tidak berdepan sebarang masalah berikutan pembekal masih dapat memenuhi permintaan pekedai.
“Sebenarnya saya tidak tahu pun ada berlaku kenaikan dan jualan masih diteruskan pada harga sama iaitu 40 sen bagi telur Gred B. Tiada kenaikan setakat ini di sini dan saya risau jika naikkan harga, pelanggan nanti marah pula.
“Walau bagaimanapun, setahu saya harga telur di pasar adalah RM0.41 sebiji kerana saya selalu membuat perbandingan harga untuk rujukan,” katanya ketika ditemui Kosmo! di sini hari ini.

Sementara itu, seorang lagi pekedai, G. Meheron berkata, dia akan menaikkan harga sekiranya harga siling telur meningkat.
“Saya ada dengar mengenai kenaikan itu tetapi setakat ini harga masih dikekalkan,” katanya.
Kosmo! hari ini melaporkan pengguna di Perlis terpaksa berbelanja lebih apabila harga telur ayam bagi semua gred naik sebanyak 10 sen sebiji sejak tiga minggu lalu dipercayai akibat kekurangan bahan mentah itu daripada pembekal. – K! ONLINE


Jakim buat laporan polis terhadap Nicole Fong
Oleh AHMAD SHAHERMAN SHAMSURI

3 Ogos 2020, 3:14 pm
KUALA LUMPUR – Jabatan Kemajuan Islam Malaysia (Jakim) telah membuat satu laporan polis terhadap seorang pemilik akaun Twitter yang dikenali sebagai Nicole Fong berhubung satu tuduhan palsu dan tidak berasas berkenaan program Mukhayyam.
Program tersebut anjuran Jakim dengan kerjasama Jabatan Agama Islam Negeri (JAIN) khusus kepada komuniti lesbian, gay, biseksual dan transgender (LGBT) beragama Islam yang dianjurkan bersama oleh JAKIM dan Jabatan Agama Islam Negeri (JAIN).
Ketua Pengarah Jakim, Datuk Paimuzi Yahya berkata, individu tersebut telah menyamakan program Mukhayyam dengan amalan terapi pertukaran dari barat seperti terapi menggunakan kejutan elektrik, pembedahan, kahwin secara paksa dan rogol secara korektif.
Menurut beliau, laporan polis itu dibuat supaya siasatan lanjut dilakukan terhadap tuduhan palsu berkenaan dan demi menjaga nama baik pihak kerajaan.
“Jakim berpandangan tuduhan tersebut berbaur manipulatif, berniat jahat serta dilihat ingin menghalang dan menyekat hak kebebasan beragama warga Muslim dalam kalangan komuniti LGBT yang ingin menjalani kehidupan yang lebih baik selari dengan tuntutan syariat.
“Jakim menegaskan pendekatan program Mukhayyam itu adalah bersifat sukarela dengan pendekatan harmoni dan holistik yang menekankan aspek kesedaran kerohanian; bimbingan fardhu ain; kesedaran kesihatan; motivasi dan bimbingan kerjaya,” katanya dalam satu kenyataan di sini hari ini. – K! ONLINE.


Hafarizam didakwa semula selepas dilepas tanpa bebas
Oleh NUZULSHAM SHAMSUDDIN

3 Ogos 2020, 2:13 pm
KUALA LUMPUR – Hanya 45 minit dilepas tanpa dibebas pertuduhan terlibat aktiviti pengubahan wang haram RM15 juta milik bekas Perdana Menteri, Datuk Seri Najib Tun Razak, peguam terkemuka Datuk Mohd. Hafarizam Harun didakwa semula di Mahkamah Sesyen di sini sebentar tadi atas tiga pertuduhan sama.
Bagaimanapun Mohd. Hafarizam, 48, yang juga Penasihat Undang-undang UMNO itu mengaku tidak bersalah selepas kesemua pertuduhan dibacakan terhadapnya dihadapan Hakim Azman Ahmad.
Mengikut pertuduhan pertama hingga ketiga, Mohd. Hafarizam didakwa telah melibatkan diri dan menerima wang berjumlah RM15 juta yang merupakan hasil aktiviti haram melalui tiga keping cek AmIslamic Bank milik Mohd. Najib Abdul Razak yang didepositkan ke dalam akaun pelanggan firma guaman milik tertuduh iaitu Tetuan, Hafarizam, Wan & Aisha Mubarak (HWAM) .
Kesemua kesalahan itu didakwa dilakukan di CIMB Bank Cawangan PWTC, Podium Block, PWTC, Jalan Tun Ismail di sini antara 17 April 2014 hingga 22 Januari 2015.
Berikutan itu bagi kesemua pertuduhan, tertuduh didakwa mengikut Subseksyen 4(1)(a) dan 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (akta 613) yang boleh dihukum di bawah Seksyen 4(1) akta yang sama.
Hukuman bagi kedua-dua seksyen itu memperuntukkan penjara maksimum lima dan 15 tahun serta denda tidak kurang lima kali ganda hasil aktiviti wang haram atau RM5 juta atau mana-mana yang lebih tinggi jika sabit kesalahan.

Terdahulu, peguam Datuk Hasnal Rezua Merican yang mewakili tertuduh memohon jumlah ikat jamin RM200,000 terhadap tertuduh bagi kesemua pertuduhan.
“Anak guam saya mempunyai firma guaman persendirian namun ekoran wabak Covid-19 yang melanda telah memberi kesan terhadap firma guamannya.
“Selain itu, anak guam saya bukanlah seorang flight risk (berisiko melarikan diri) kerana sebelum ini beliau telah diberi kebenaran untuk ke United Kingdom dan telah pulang ke tanah air pada waktu yang telah ditetapkan mahkamah,” katanya.
Dalam prosiding itu, Timbalan Pendakwa Raya, Datuk Ishak Mohd. Yusoff tidak membantah dengan cadangan ikat jamin tersebut.
Selepas mendengar permohonan kedua-dua belah pihak, Azman kemudian membenarkan tertuduh diikat jamin RM200,000 dengan seorang penjamin warganegara serta syarat tambahan pasport diserahkan kepada mahkamah sehingga kes selesai.
“Tertuduh perlu membayar deposit sebanyak RM5,000 pada hari ini manakala bakinya perlu dibayar sebelum pukul 12 tengahari esok,” katanya.
Mahkamah kemudian menetapkan 9 September depan untuk sebutan semula kes. – K! ONLINE


Penduduk lapah yu paus terdampar di pantai Indonesia
Oleh KOSMO!

3 Ogos 2020, 3:32 pm
JAKARTA – Sekumpulan penduduk melapah seekor yu paus yang ditemui terdampar di kawasan perairan Perkampungan Ciheras, Daerah Cipatujah di Kabupaten Tasikmalaya, Indonesia pagi tadi.
Portal berita Kompas.com melaporkan, hidupan marin yang jarang ditemui itu gagal diselamatkan sebelum beberapa individu mengambil keputusan untuk memotong dan mengagihkannya kepada penduduk setempat.
Beberapa penduduk turut mengambil hati yu paus kerana dipercayai organ dalaman itu mempunyai khasiat baik jika dimakan.
“Seekor yu paus terdampar dalam keadaan mati. Penduduk mengambil inisiatif mengutip daging dan minyak kerana bangkai itu sekiranya dibiarkan akan berbau busuk,” kata sukarelawan Badan Penanggulangan Bencana Daerah (BPBD) Daerah Cipatujah, Rahmat.
Rahmat berkata, hidupan laut itu dikesan sejak tengah hari semalam dan ditolak arus ke kawasan pantai sebelum dilapah penduduk.
“Daging yu dibawa pulang penduduk kerana bimbang ia akan menjadi busuk jika dibiarkan,” jelasnya.

Beberapa nelayan di kawasan itu cuba menolak yu berkenaan kembali ke laut tetapi gagal disebabkan arus laut dan ombak besar.
Laporan awal mengatakan tiga ekor yu paus terperangkap dalam jaring nelayan tetapi dua berjaya kembali ke laut. – Agensi


Setor simpan alat sukan air di Batu Ferringhi musnah terbakar
Oleh KOSMO!

3 Ogos 2020, 2:57 pm
Oleh NOOR HASLIZA NUSI
GEORGE TOWN – Sebuah setor menyimpan peralatan sukan air berhampiran Hotel Lone Pine, Jalan Batu Ferringhi di sini hangus dalam kejadian kebakaran kira-kira pukul 1 petang tadi.
Jurucakap bomba negeri berkata, pihaknya menerima panggilan berhubung kejadian berlaku pada pukul 1.14 petang dan tiba ke lokasi kurang 10 minit kemudian.
“Sampai di lokasi kejadian didapati kebakaran melibatkan sebuah setor penyimpanan alatan sukan air (Kelas C) dan anggaran kemusnahan kebakaran adalah 80 peratus.
“Kebakaran dapat dikawal pada pukul 1.34 petang dan kerja-kerja pemadaman turut dibantu oleh Pasukan Bomba Sukarela yang berdekatan,” katanya dalam satu kenyataan di sini hari ini.
Menurut jurucakap itu lagi, kebakaran yang berlaku tidak melibatkan sebarang kecederaan mangsa. – K! ONLINE


Pelajar ambil cuti lebih awal
Oleh NORLIDA AKMAR IDROS

3 Ogos 2020, 2:42 pm
Oleh NORLIDA AKMAR IDROS
JITRA – Sebahagian waris di Napoh dekat sini mengambil tindakan awal dengan tidak membenarkan anak mereka hadir ke sekolah selepas mengetahui tentang penularan Covid-19 bagi kluster PUI Sivagangga pada 28 Julai lalu.
Penduduk Kampung Kubang Betong di Napoh, Rokiah Awang, 54, berkata, dua anak perempuannya bersekolah di tingkatan dua dan empat di Sekolah Menengah Kebangsaan (SMK) Hosba.
“Saya bimbang dengan penularan Covid-19 ini, jadi saya nasihatkan dua anak saya iaitu Siti Aisyah Nasir, 14, dan Nurul Najwa, 16, itu bercuti lebih awal,” katanya ketika ditemui di rumahnya di Napoh dekat sini hari ini.
Katanya, dia bersetuju dengan penutupan SMK Hosba selama 28 hari itu bagi mengelakkan wabak tersebut menjangkiti lebih ramai penduduk.
“Saya melarang anak-anak keluar dari rumah, kecuali untuk urusan yang penting sahaja,” ujarnya.

Seorang penghuni Taman Seri Hosba, Saiful Yusri, 43, berkata, dia juga menasihatkan anaknya yang belajar di SMK Hosba dan Sekolah Kebangsaan (SK) Hosba supaya mengambil cuti sekolah lebih awal.
“Bukannya apa, saya bimbang kerana sudah ada kluster di kawasan Napoh ini yang mana kedai nasi kandar itu terletak berhampiran dengan kawasan perumahan saya,” katanya.
Kosmo! hari ini melaporkan lima buah sekolah di Kedah diarahkan tutup selama 28 hari bermula hari ini hingga 29 Ogos ini susulan penularan Covid-19 bagi kluster PUI Sivagangga.
Sekolah yang terlibat dalam Mukim Hosba adalah SMK Hosba, SK Hosba, SMK Megat Dewa.
Di Mukim Padang Sanai pula, sekolah yang terlibat adalah SK Kubang Palas. – K! ONLINE


ATM tahan 6 PATI, 3 tekong
3 Ogos 2020, 2:52 pm
KUALA LUMPUR – Enam pendatang asing tanpa izin (PATI), seorang tekong darat warga tempatan dan dua tekong laut warga Indonesia berjaya ditahan Angkatan Tentera Malaysia (ATM) dalam Op Benteng semalam.
Markas Divisyen Ketiga Infantri Malaysia (3 Div) dalam satu kenyataan berkata, tangkapan turut melibatkan rampasan bernilai RM147,344.
“Tangkapan dilakukan di sektor kawasan tanggungjawab Briged Ketujuh Infantri Malaysia (7 Bgd) oleh Battalion Pertama Rejimen Renjer Diraja (1 RRD) pada 2 Ogos pukul 10.30 malam.
“Kumpulan Quick Reaction Force (QRF) berjaya menangkap 6 orang PATI warganegara Indonesia yang dipercayai sedang menunggu bot untuk keluar dari Malaysia bersama seorang Tekong Darat warga tempatan di Persisiran Pantai Punggai, Bandar Penawar, Johor,” menurut kenyataan yang dikeluarkan tengah hari tadi.
Katanya, semua PATI warganegara Indonesia dipercayai menunggu bot untuk keluar dari Malaysia bersama tekong darat tersebut di persisiran Pantai Punggai.
Kumpulan QRF seramai 5 orang kemudian menyusup bersama sekumpulan PATI bagi merapati kedudukan sebuah bot yang datang merapat ke pesisir pantai untuk mengambil mereka.

“Kesemua tangkapan merupakan lelaki dewasa berumur antara 25 hingga 52 tahun.
Turut dirampas adalah tujuh buah telefon bimbit, wang tunai berjumlah RM 2,404 dan empat juta Rupiah, sebuah bot berserta enjin Yamaha 200 kuasa kuda menjadikan keseluruhan nilai rampasan dianggarkan bernilai RM 147,344,” jelas kenyataan itu. – K! ONLINE


Lebih 40,000 pengguna berdepan gangguan bekalan air
Oleh KOSMO!

3 Ogos 2020, 2:15 pm
Oleh DIYANATUL ATIQAH ZAKARYA
MELAKA – Seramai 40,000 pemegang akaun Syarikat Air Melaka Berhad (SAMB) di tiga daerah negeri ini akan mengalami gangguan bekalan selama dua hari bermula 5 Ogos.
Menerusi satu kenyataan yang dikeluarkan SAMB hari ini, langkah itu diambil bagi membolehkan kerja-kerja membaiki injap bersaiz 700 millimeter di loji air Daf 1.
“Disebabkan itu, pengepaman air terawat ke Kolam Senandong B3, Kolam Berangan dan Kolam Senandong A akan dihentikan sementara pada 5 hingga 6 Ogos ini.
“Pihak SAMB menjangkakan kerja-kerja pembaikan ini akan menyebabkan gangguan bekalan air selama 24 jam bermula pukul 9 malam,” kata kenyataaan itu.
Jelas kenyataan itu lagi, gangguan itu melibatkan sebanyak 84 lokasi masing-masing 32 di Melaka Tengah, 17 di Alor Gajah dan 35 di Jasin.

SAMB turut memuatnaik notis di laman sosial Facebook SAMB untuk rujukan penduduk di negeri ini.
“Pengguna dinasihatkan untuk menyimpan bekalan air mencukupi sepanjang kerja-kerja pembaikan ini dibuat.
“Sebarang maklumat lanjut, orang ramai boleh menghubungi Pusat Khidmat Pelanggan kami yang beroperasi 24 jam di talian 15800 atau WhatsApp di 013 – 751 5800,” katanya. – K! ONLINE


Warisan, PH dan UPKO dijangka umum calon minggu depan
Oleh KOSMO!

3 Ogos 2020, 3:45 pm
Oleh IVAN AMIRUL
KOTA KINABALU – Senarai calon bagi Parti Warisan Sabah (Warisan) bersama sekutunya, Pakatan Harapan (PH) dan Pertubuhan Kinabalu Progresif Bersatu (UPKO) bagi Pilihan Raya Negeri (PRN) akan dimuktamadkan minggu depan.
Presiden Warisan, Datuk Seri Mohd. Shafie Apdal berkata, mesyuarat yang berlangsung hari ini membabitkan tiga parti itu ialah bertujuan membincangkan beberapa perkara utama termasuklah mengenai calon dan pengagihan kerusi.
Beliau berkata, Warisan dan sekutunya sudah bersedia menghadapi parti lawan dalam memastikan kemenangan dalam pilihan raya.
“Segala proses berkaitan sedang dilakukan ketika ini. Oleh itu, penting untuk kita memuktamadkannya dalam masa terdekat.
“Bagaimanapun, pemilihan calon bersesuaian lebih penting berbanding siapa calon serta pengagihan kerusi kerana ia perkara kebiasaan menjadi tuntutan serta kehendak dari setiap parti,” katanya pada sidang akhbar di sini hari ini.

Terdahulu, beliau mempengerusikan Mesyuarat Antara Warisan, PH dan UPKO di ibu pejabat Warisan hari ini.
Sementara itu, Mohd Shafie menyatakan pihaknya masih melihat samaada Warisan bakal bertanding bagi semua 73 kerusi dalam PRN.
“Sudah menjadi amalan ada perkongsian dan kerjasama bersama rakan sekutu seperti Parti Tindakan Demokratik, Parti Keadilan Rakyat, Parti Amanah Negara dan UPKO,” katanya. – K! ONLINE


Tidak perlu pakai pelitup muka dalam rumah, kereta sendiri
Oleh ZULKIFLI MANZOR

3 Ogos 2020, 2:47 pm
KUALA LUMPUR – Pemakaian pelitup muka tidak diwajibkan ke atas orang ramai semasa mereka berada di rumah atau dalam kenderaan sendiri.
Menteri Kanan (Kluster Keselamatan), Datuk Seri Ismail Sabri Yaakob berkata, pelitup muka tidak diwajibkan kepada mereka yang melakukan aktiviti fizikal.
“Pemakaian pelitup muka juga tidak diwajibkan untuk kanak-kanak berumur dua tahun ke bawah.
“Pemakaian pelitup muka diwajibkan dalam pengangkutan awam seperti bas, teksi, kenderaan e-hailing atau LRT dan KTM serta tempat-tempat awam yang sesak,” katanya dalam satu kenyataan hari ini.
Kosmo! hari ini melaporkan orang ramai berasa keliru dengan arahan pemakaian pelitup muka bermula 1 Ogos lalu.
Mereka menyambut baik arahan tersebut, namun berharap satu garis panduan yang jelas mengenainya diwujudkan.

Ia termasuk berhubung kewajipan memakai pelitup muka di kawasan riadah yang kurang sesak, dalam kenderaan persendirian serta di kedai makan. – K! ONLINE


Anak kucing ‘sangkut’ di enjin kereta sejauh 100km
Oleh KOSMO!

3 Ogos 2020, 2:40 pm
Oleh ISKANDAR SHAH MOHAMED
KUALA SELANGOR – Seekor anak kucing jantan terselamat selepas ‘tersangkut’ di bahagian enjin kereta sejauh 100 kilometer dari Semenyih ke Tanjong karang di sini.
Kejadian tersebut disedari pemandu kereta jenis Honda Accord berusia 22 tahun yang mengesyaki bunyi pelik daripada enjin sebelum memberhentikan kenderaannya.
Pegawai Pasukan Angkatan Pertahanan Awam (APM) Kuala Selangor, Leftenan Muda (PA) Suzaini Sulaiman berkata, pihaknya menerima panggilan kecemasan kira-kira pukul 11.05 malam sebelum bergegas ke lokasi kejadian untuk operasi menyelamat.
Katanya, pemeriksaan di kereta tersebut mendapati terdengar bunyi rengekan kucing di bonet enjin kereta tersebut.
“Hasil pemeriksaan selama lima limit kemudiannya menemui anak kucing itu berada di ruangan enjin berdekatan lampu di bahagian kanan kereta.

“Kucing tersebut bagaimanapun tidak mengalami kecederaan parah dan diserahkan kepada keluarga pemilik kenderaan itu yang mahu memeliharanya,” katanya ketika dihubungi Kosmo! di sini hari ini.
Beliau menambah, berdasarkan pemerhatian mendapati anak kucing tersebut berusia setahun dari jenis kampung.
Jelas Suzaini, kes seumpama itu kerap berlaku dan tidak menolak kemungkinan anak kucing itu berada di enjin kereta itu ketika keluarga berkenaan beraya di Semenyih. – K! ONLINE


Lelaki bakar tiga motor berang dimarahi ibu
Oleh KOSMO!

4 Ogos 2020, 10:56 pm
BAKRI- Berang dipercayai menjadi punca seorang lelaki bertindak agresif dengan membakar tiga buah motosikal miliknya di Kampung Parit Zin, di sini, petang tadi.
Dalam kejadian kira-kira pukul 2 petang, lelaki terbabit dikatakan berselisih faham dengan ibunya sebelum membakar semua motosikal jenis Yamaha.
Ketua Balai Bomba dan Penyelamat Muar, Penolong Kanan Penguasa Bomba Mohd. Jefri Jamal berkata, pihaknya menerima panggilan kecemasan pada pukul 2.21 petang dan bergegas ke lokasi kejadian bersama 17 anggota.
“Sebanyak empat buah jentera dikeluarkan dan sebaik tiba, ketiga-tiga kenderaan itu telah musnah terbakar sehingga 90 peratus. Seorang lelaki yang merupakan pemilik motosikal juga berada di tempat kejadian dan ditahan polis.
“Punca kebakaran dipercayai akibat tindakan pemilik kenderaan itu yang membakar kesemua motosikalnya. Difahamkan, lelaki itu mempunyai masalah mental dan berselisih faham dengan ibunya,” katanya ketika dihubungi di sini.
Mohd. Jefri berkata, pihak bomba bertindak menyembur pemadam api bagi memastikan tiada sebarang api di kenderaan itu.

“Operasi tamat pada pukul 3.31 petang dan nilai kerugian masih dalam siasatan,” katanya.
Sementara itu, Ketua Polis Daerah Muar, Asisten Komisioner Zaharudin Rasip ketika dihubungi mengesahkan penahanan suspek berusia 41 tahun dan siasatan lanjut masih dijalankan.
Katanya, kes disiasat di bawah Seksyen 435 Kanun Keseksaan kerana melakukan khianat dengan api sehingga menyebabkan kebakaran kepada kenderaan.-K! ONLINE.


20,297 pendatang tanpa izin dihantar pulang
Oleh ZULKIFLI MANZOR

4 Ogos 2020, 11:06 pm
KUALA LUMPUR – Seramai 20,297 pendatang asing tanpa izin (PATI) yang ditahan di depot-depot imigresen telah dihantar pulang ke negara masing-masing bermula awal Januari hingga 24 Julai tahun ini.
Menteri Dalam Negeri, Datuk Seri Hamzah Zainudin berkata, mereka termasuk 5,613 rakyat Indonesia, 3,990 rakyat Myanmar dan 2,664 rakyat Bangladesh.
“Tindakan pengusiran dan penghantaran pulang ini bagi membendung isu jumlah golongan berkenaan dalam negara,” katanya pada sesi penggulungan perbahasan usul menjunjung kasih titah diraja bagi Kementerian Dalam Negeri di Dewan Rakyat di sini hari ini.
Dalam pada itu, Hamzah berkata, Jabatan Imigresen Malaysia (JIM) melaksanakan 4,400 operasi dan menahan 18,092 PATI bermula Januari hingga 23 Julai lalu.
Menurut beliau, tindakan itu turut bertujuan menyelesaikan isu keberadaan PATI selain memperkukuh kawalan kemasukan rakyat asing melalui kawalan dan saringan yang ketat.
Jelas beliau, pegawai JIM diberi kuasa menyemak kesahihan dokumen perjalanan, pas atau permit, tujuan kemasukan dan sejarah kemasukan sebelum menentukan tempoh rakyat asing boleh berada di Malaysia. – K! ONLINE


Tangguh bayar PTPTN hingga Disember
Oleh SAIRUL ZAMRI MISRANI

4 Ogos 2020, 10:04 pm
KUALA LUMPUR – Kerajaan bersetuju melanjutkan tempoh penangguhan bayaran balik pinjaman Perbadanan Tabung Pendidikan Tinggi Nasional (PTPTN) untuk tempoh tiga bulan lagi bermula 1 Oktober ini.
Menteri Pengajian Tinggi, Datuk Dr. Noraini Ahmad berkata, penangguhan itu membabitkan jumlah bayaran balik kira-kira RM375 juta.
“Ini bermakna jumlah keseluruhan anggaran penangguhan bayaran balik adalah sebanyak RM1.13 bilion.” katanya dalam satu kenyataan yang dikeluarkan hari ini.
Menurut Noraini, semua peminjam PTPTN akan diberikan pelanjutan penangguhan bayaran balik pinjaman secara automatik tanpa perlu membuat sebarang permohonan sebagaimana pelaksanaan penangguhan sebelum ini.
“Pun begitu, sekiranya terdapat peminjam yang ingin meneruskan bayaran balik pinjaman, mereka boleh berbuat demikian melalui saluran bayaran balik secara dalam talian yang telah disediakan.
“Kerajaan amat prihatin dan peka terhadap kekangan kewangan yang dihadapi oleh sebilangan peminjam PTPTN yang menghadapi kesukaran hidup disebabkankehilangan pekerjaan dan punca pendapatan akibat pandemik Covid-19,” katanya.

Untuk maklumat dan pertanyaan lanjut, peminjam boleh menghubungi talian Careline PTPTN 03-2193 3000 yang beroperasi pada hari Isnin hingga Jumaat bermula pukul 9.00 pagi hingga 5.00 petang atau melayari portal rasmi www.ptptn.gov.my. – K! ONLINE


12 suspek kes Adib berdepan tindakan
Oleh ZULKIFLI MANZOR

4 Ogos 2020, 10:59 pm
KUALA LUMPUR – Seramai 12 suspek yang sebelum ini disyaki terbabit dalam kematian anggota bomba Muhammad Adib Mohd. Kassim berkemungkinan dituduh mengikut Seksyen 143 Kanun Keseksaan.
Menteri Dalam Negeri, Datuk Seri Hamzah Zainuddin berkata, perkara itu antara cadangan dalam kertas siasatan kes tersebut yang dirujuk semula ke Jabatan Peguam Negara pada 23 Julai lalu.
Menurut beliau, cadangan lain yang turut dikemukakan adalah membuka semula inkues untuk siasatan sekiranya dipersetujui Peguam Negara.
“Siri tindakan ini susulan keputusan yang dicapai Mahkamah Koroner Shah Alam pada 27 September lalu yang memutuskan punca kematian Muhammad Adib bukan disebabkan kemalangan, tetapi perbuatan jenayah oleh dua atau lebih suspek.
“Berdasarkan keputusan itu, polis menjalankan siasatan selari arahan Jabatan Peguam Negara dan kumpulkan bukti yang ada untuk kemukakan semula kepada pihak pendakwaan,” katanya pada sesi penggulungan perbahasan usul menjunjung kasih titah diraja bagi Kementerian Dalam Negeri di Dewan Rakyat di sini hari ini.
Muhammad Adib meninggal dunia selepas mengalami parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya pada 27 November 2018.

Pada 27 September 2019, Mahkamah Koroner Shah Alam memutuskan kematian Muhammad Adib akibat perbuatan jenayah yang dilakukan lebih dua atau tiga individu. – K! ONLINE


Rumah terbakar dilanggar lori tangki
Oleh KOSMO!

4 Ogos 2020, 9:22 pm
TEMERLOH  – Gara-gara sebuah lori tangki hilang kawalan menyebabkan dua buah kereta dan sebuah rumah terbakar dalam kejadian di Kilometer 145 Jalan Lanchang-Temerloh di sini, hari ini
Dalam kejadian kira-kira pukul 1.45 petang itu menyaksikan lori tangki itu dan sebuah kereta yang terbakar serta sebuah lagi kereta jatuh ke dalam gaung manakala sebuah van remuk teruk.
Ketua Polis daerah, Asisten Komisioner, Mohd Yusri Othman berkata, kejadian turut menyebabkan pemandu lori tangki yang masih belum dikenalpasti identiti itu meninggal dunia akibat tersepit.
“Berdasarkan siasatan awal kejadian berlaku apabila sebuah lori tangki dari arah Lanchang ke Temerloh hilang kawalan dan merempuh tiga kenderaan yang diletakkan di tepi jalan sebelum melanggar sebuah van yang diletakkan di hadapan sebuah rumah.
“Akibat perlanggaran menyebabkan dua buah kenderaan dilanggar dan sebuah rumah turut terbakar,”katanya di sini, hari ini.
Menurutnya pemandu lori tangki yang tidak membawa muatan meninggal dunia akibat tersepit dan bukannya terbakar.

“Identiti mangsa masih belum dikenalpasti dan laporan lanjut akan menyusul,”katanya. -K! ONLINE


Tertembak saudara ketika berburu
Oleh KOSMO!

4 Ogos 2020, 9:39 pm
KOTA KINABALU – Seorang lelaki warga emas berusia 70 tahun maut selepas anak saudaranya tertembak ketika keluar memburu di kawasan hutan Kampung Romokon, Kiulu kelmarin.
Dalam kejadian pukul 6 petang itu, lelaki berusia 49 tahun dikatakan melepaskan tembakan ke atas bukit selepas melihat terdapat pergerakan yang disangka haiwan buruan.
Bagaimanapun, sebaik memeriksa objek yang ditembak, lelaki terbabit terkejut melihat tembakan itu sebenarnya terkena bapa saudaranya sendiri.
Pesuruhjaya Polis Sabah, Datuk Zaini Jass berkata, suspek seterusnya membawa mangsa balik ke rumahnya dengan bantuan penduduk kampung sebelum menghantar mangsa ke Hospital Tambunan.
“Hasil siasatan, mangsa mengalami kecederaan di bahu, kepala dan paru-paru selain patah tulang rusuk.
“Mangsa kemudiannya dirujuk ke Hospital Keningau bagi rawatan lanjut,” katanya ketika sidang media di Ibu Pejabat Polis Kontinjen (IPK) Sabah hari ini.

Dalam pada itu, Zaini menyatakan siasatan turut menunjukkan senapang digunakan terbabit adalah jenis bakakuk buatan sendiri yang diwarisi suspek daripada arwah bapanya dan suspek mengaku tidak mempunyai lesen senjata api selain membeli peluru daripada kenalannya di Penampang dengan harga RM150 sekotak.
Tambahnya, siasatan turut mendapati suspek dan mangsa keluar memburu secara berasingan tetapi pada waktu yang sama.
Senapang bakakuk dan peluru serta peralatan lain yang dipakai ketika kejadian dirampas untuk membantu siasatan lanjut.
Siasatan lanjut masih dijalankan mengikut Selsyen 37 dan Seksyen 8(a) Akta Senjata 1960. – K! ONLINE


Hartalega catat untung RM219.72 juta
Oleh KOSMO!

4 Ogos 2020, 8:57 pm
KUALA LUMPUR – Keuntungan bersih Hartalega Holdings Bhd. mencatat untung bersih RM219.72 juta pada suku pertama tahun kewangan berakhir 30 Jun 2019 dengan pertambahan 134 peratus berbanding RM94.06 juta tempoh sama tahun lepas.
Ketua Pegawai Eksekutifnya Kuan Mun Leong berkata, perolehan meningkat kepada RM920.09 juta berbanding RM640.10 juta sebelum ini.
Menurut beliau, prestasi kukuh syarikat pengeluar dan pembekal sarung tangan terbesar itu dipacu oleh perolehan jualan yang meningkat berikutan pertambahan jumlah jualan dan harga jualan yang lebih tinggi.
Ia turut disokong oleh kos bahan mentah dan tenaga yang lebih rendah serta inisiatif pengoptimuman kos yang berterusan, kata syarikat berkenaan.
“Permintaan pasaran amat memberangsangkan semasa suku berkenaan berikutan pandemik COVID-19 yang tidak dijangka.
“Berikutan gelombang kes baharu di Amerika Syarikat, Amerika Latin dan India serta pertambahan kes di negara-negara lain di seluruh dunia, lonjakan pertumbuhan permintaan ini dijangka berterusan untuk tahun-tahun yang akan datang.

“Akibat kekurangan sarung tangan di peringkat global, harga jualan purata dijangka menyaksikan semakan menaik pada suku berikutnya, sejajar dengan harga semasa pasaran,” katanya dalam kenyataan yang dikeluarkan di sini semalam.
Mun Leong menjelaskan, ekoran permintaan tersebut, Hartalega akan terus meningkatkan rancangan pengembangan kapasitinya menerusi Kompleks Pembuatan Sarung Tangan Bersepadu Generasi Akan Datang (NGC).
“Lapan daripada 12 barisan pengeluaran telah mula beroperasi bagi Kilang 6 di NGC, manakala bagi Kilang 7, barisan pengeluaran pertama berada di landasan untuk disiapkan menjelang Oktober 2020. Semua barisan pengeluaran sarung tangan pemeriksaan yang tinggal bagi Kilang 7 dijadual siap pada Mac 2021.
“Sementara itu bagi fasa pengembangan kami yang seterusnya di NGC 2.0, kami menyasarkan pengoperasian barisan pengeluaran pertama pada separuh pertama 2022. Kemudahan NGC 2.0 akan menyediakan kapasiti pemasangan tahunan sebanyak 32 bilion keping sebaik ia siap,” katanya.


Proton catat jualan tertinggi sejak tahun 2012
Oleh KOSMO!

4 Ogos 2020, 8:49 pm
KUALA LUMPUR – Proton Holdings Bhd. (Proton) mencatat jualan sebanyak 13,216 unit kenderaan Julai lalu, jumlah tertinggi oleh syarikat automotif nasional itu sejak Jun 2012.
Rekod tersebut antara lain disokong inisiatif pengecualian cukai jualan kenderaan oleh kerajaan dan permintaan pengguna yang semakin meningkat untuk kenderaan Proton.
Ketua Pegawai Eksekutif Proton Edar, Roslan Abdullah berkata, empat model keluarannya telah merekodkan jualan tertinggi dalam segmen masing-masing bulan lalu iaitu Saga, X70, Exora dan Persona.

“Saga menjadi pilihan utama dalam pasaran sedan segmen A dengan 5,421 unit berjaya dijual pada Julai, termasuk 1,100 unit Edisi Ulang Tahun Saga yang habis ditempah dalam tempoh lima hari selepas ia dilancarkan pada 9 Julai.
“Proton X70 pula mencatatkan jualan sebanyak 3,087 unit untuk terus menjadi kenderaan utiliti sukan (SUV) terlaris di Malaysia dengan pegangan pasaran sebanyak 25.6 peratus.
“Sebanyak 3,043 unit Persona dijual pada Julai, mengukuhkan kedudukannya sebagai peneraju sedan segmen B manakala Exora kekal menjadi pilihan utama bagi pasaran kenderaan pelbagai guna segmen C dengan 792 unit terjual,” katanya dalam kenyataan yang dikeluarkan di sini semalam.

Menurut Roslan, pegangan pasaran Proton sehingga Julai tahun ini dijangkakan berada pada paras 21.8 peratus.
Tambah beliau, pihaknya mendapati peningkatan jualan tersebut turut memberi impak positif kepada aspek perniagaan lain.
“Sebagai contoh, Proton Commerce, penyedia pembiayaan kenderaan dalaman syarikat telah mencatat peningkatan jumlah pinjaman sebanyak 100 peratus berbanding bulan sebelumnya.
“Kami akan terus berusaha memberi tawaran menarik kepada pasaran dan merangsang jualan sebagai persiapan untuk memperkenalkan lebih banyak model pada akhir tahun ini,” katanya.


Kad merah jika pemain bola sepak sengaja batuk atas padang
Oleh KOSMO!

4 Ogos 2020, 9:21 pm
LONDON – Pemain bolak sepak boleh diarah keluar padang sekiranya pengadil mendapati mereka sengaja batuk pada pemain lawan atau pegawai perlawanan semasa pandemik koronavirus, kata Majlis Persatuan Bola Sepak Antarabangsa (IFAB) dan Persatuan Bola Sepak England.
IFAB berkata, pengadil diberi kuasa untuk memutuskan sama ada sesuatu perbuatan batuk adalah isyarat makian.
IFAB mengklasifikasikan batuk secara sengaja adalah sama seperti penggunaan isyarat atau kata-kata kesat.
“Sama seperti kesalahan lain, pengadil perlu membuat keputusan tentang apa yang sebenarnya berlaku.
“Sekiranya tidak disengajakan, pengadil tidak akan mengambil tindakan atau pun jika batuk itu berlaku pada jarak yang besar antara pemain.
“Bagaimanapun, jika batuk itu cukup hampir dan boleh dianggap menyinggung, barulah pengadil boleh bertindak,” kata IFAB dalam satu kenyataan.

Garis panduan tersebut berkuat kuasa serta merta di padang-padang bola sepak England. – AFP


Akademi JDT terima anugerah Ahli Emas Piagam SupaRimau
Oleh KOSMO!

4 Ogos 2020, 9:46 pm
Oleh MOHAMAD FAIZAL HASHIM
PENGURUSAN Akademi Bola sepak Johor Darul Ta’zim (JDT) yang bertaraf antarabangsa telah melayakkan mereka bergelar akademi bola sepak pertama di Malaysia menerima anugerah Ahli Emas Piagam SupaRimau Persatuan Bolasepak Malaysia (FAM) di Johor Bahru semalam.
Setiausaha Agong FAM, Stuart Ramalingam berkata, pemilihan Akademi JDT mendapat pengiktirafan tersebut menepati lima kriteria khas meliputi aspek kepimpinan, perancangan, kemudahan, pertandingan akar umbi dan pendidikan.
Jelasnya, langkah pengiktirafan tersebut antara lain untuk memperkasakan program bola sepak di peringkat akar umbi di setiap negeri.
“Kepimpinan FAM memberi penekanan terhadap pembangunan bola sepak akar umbi yang difikirkan sebagai langkah terbaik bagi melahirkan pemain muda yang berkualiti serta membentuk mereka dengan kemahiran untuk beraksi di peringkat lebih tinggi.
“Bagi tujuan itu, Piagam SupaRimau FAM diwujudkan sebagai inisiatif dan komitmen untuk meningkatkan taraf akademi bola sepak negara serta meletakkan mereka di landasan yang tepat dalam peringkat bola sepak akar umbi.

“Piagam ini juga merupakan piawaian penanda akademi layak untuk menyertai Liga Akar Umbi FAM yang menyediakan persaingan menyeluruh dan mencorakkan perjalanan karier pemain,” katanya pada sidang akhbar di ibu pejabat Kelab JDT di Johor Bahru.
Hadir sama Pengarah Teknikal FAM, Peter De Roo; Pengarah Teknikal JDT, Alistair Edwards dan Setiausaha Kehormat JDT,  Kapten Mohd. Anizam Jamian.
Menurut Stuart, sehingga kini, sebanyak 250 akademi bola sepak sudah menjadi Ahli Piagam SupaRimau dan penyertaan adalah  terbuka kepada mana-mana akademi bola sepak swasta yang berminat.
“Dengan anugerah serta pengiktirafan ahli emas itu, Akademi JDT bakal menikmati pelbagai kelebihan antaranya akreditasi daripada FAM selain boleh menyertai Liga Akar Umbi FAM, layak menerima pampasan latihan bagi pemain yang berjaya menjadi profesional serta layak menikmati keistimewaan keahlian. – K! ONLINE


Ahli perniagaan ditahan miliki 12 pokok ganja, 58 butir peluru
Oleh KOSMO!

4 Ogos 2020, 7:44 pm
KOTA KINABALU – Polis Sabah merampas 12 pokok ganja bersama 58 butir peluru pelbagai jenama dalam serbuan sebuah rumah di Taman Mega Ria, Batu 3, Jalan Air Panas Tawau semalam.
Dalam serbuan kira-kira pukul 5.30 pagi itu, polis turut menahan seorang lelaki berusia 43 tahun dipercayai ahli perniagaan di tingkat atas kediamannya.
Pesuruhjaya Polis Sabah, Datuk Zaini Jass berkata, serbuan yang dilaksanakan polis Bahagian Siasatan Jenayah Narkotik, Ibu Pejabat Polis Daerah (IPD) Tawau turut menyita dua kenderaan pacuan empat roda dan sebuah motosikal jenis Harley Davidson dengan nilai keseluruhan sitaan berjumlah RM205,000.
Zaini berkata hasil pemeriksaan yang disaksikan suspek sendiri, pasukan polis menemui 12 pokok disyaki ganja dengan ketinggian antara 138 sentimeter (cm) hingga 212 cm yang ditanam di halaman belakang rumah suspek.
“Pemeriksaan lanjut di bahagian ruang tamu rumah pula menemui plastik lutsinar berisi tumbuhan kering disyaki ganja dengan berat kasar 29.52 gram.
“Kita juga menemukan beberapa kotak berisi peluru dengan jumlah sebanyak 58 butir peluru pelbagai jenama dalam bilik tidur suspek, ” katanya ketika sidang media di Ibu Pejabat Polis Kontinjen (IPK) Sabah di sini tadi.

Menurutnya, siasatan awal mendapati, suspek memperoleh benih ganja terbabit di Selangor dan mendakwa menanamnya bagi tujuan suka-suka.
Bagaimanapun, siasatan masih dijalankan dan berkemungkinan terdapat motif lain. -K! ONLINE


Geng Ah Hau aktif pecah rumah lumpuh
Oleh KOSMO!

4 Ogos 2020, 7:18 pm
ALOR SETAR – Kelicikan Geng Ah Hau yang aktif melakukan kegiatan pecah rumah di beberapa negeri termasuk negeri ini, Kuala Lumpur, Pahang dan Perak sejak tahun lalu berakhir apabila empat ahli kumpulan itu ditahan mulai bulan lalu.
Kesemua suspek lelaki berusia antara 32 hingga 44 tahun itu ditahan dalam dua tangkapan berasingan iaitu di Tikam Batu, Sungai Petani pada 30 Julai lalu dan Brickfields, Kuala Lumpur pada Ahad lepas.
Ketua Polis Kedah, Datuk Zainuddin Yaacob berkata, kumpulan tersebut dipercayai terlibat dalam empat kejadian pecah rumah yang berlaku dalam tempoh sehari pada 22 Julai lalu di Kulim, dekat sini.
“Dalam kejadian itu, mereka disyaki melarikan pelbagai barangan antaranya wang tunai, komputer riba, peralatan elektrik, jam tangan, kamera dan barang kemas bernilai kira-kira RM250,000,” katanya pada sidang akhbar di Ibu Pejabat Polis Kontinjen Kedah di sini hari ini.
Kata beliau, susulan itu, pihaknya menubuhkan satu pasukan khas bagi mengesan ahli kumpulan geng berkenaan.
“Hasil siasatan berjaya membawa kepada penahanan seorang lelaki di sebuah rumah di Tikam Batu, Sungai Petani pada 30 Julai lalu.

“Soal siasat dan risikan yang dilakukan kemudian membantu pihak polis menahan tiga lagi lelaki di Brickfields, Kuala Lumpur pada Ahad lalu,” ujarnya.
Menurut Zainuddin, salah seorang daripada mereka yang ditahan di Brickfields dipercayai merupakan dalang utama geng itu.
“Kita percaya masih ada saki-baki anggota kumpulan ini yang terlibat dan kegiatan memburu mereka kini giat dijalankan,” katanya.
Ujarnya, siasatan lanjut mendapati mereka memiliki rekod keseluruhan 49 kesalahan lampau merangkumi pelbagai kes antaranya samun, pecah rumah dan narkotik.
“Kita membuat rampasan antara dua buah kereta sewa jenis Mazda CX-5 dan Honda HRV, 15 telefon bimbit, empat walkie talkie, tujuh jam tangan, dua komputer riba, lima kamera, dua buku koleksi setem serta beberapa peralatan pecah rumah,” ujarnya.
Tambahnya, kes disiasat di bawah Seksyen 395 dan 457 Kanun Keseksaan.-K! ONLINE


Bank Muamalat sedia bantu pelanggan terjejas teruskan bayar pinjaman
Oleh KOSMO!

4 Ogos 2020, 8:17 pm
Bank Muamalat Malaysia Bhd. akan menyediakan bantuan bayaran bersasar bagi pelanggan yang berkemungkinan menghadapi kesukaran untuk meneruskan bayaran pembiayaan mereka selepas tempoh moratorium berakhir pada 30
September  ini.
Ketua Pegawai Eksekutif Bank Muamalat, Khairul Kamarudin berkata,  bantuan bayaran bersasar ini sejajar dengan inisiatif bantuan COVID-19 yang diperluas oleh kerajaan, yang diumumkan baru-baru ini.
“Bank Muamalat telah menghubungi semua pelanggannya melalui khidmat pesanan ringkas (SMS) dan pelbagai platform media sosial untuk memastikan pelanggannya menyedari tentang bantuan bayaran yang disediakan  pihak bank,” katanya dalam kenyataan yang dikeluarkan di sini semalam.
Bantuan bayaran bersasar disediakan untuk pelanggan dalam kategori terjejas iaitu individu yang kehilangan pekerjaan pada tahun 2020 dan masih belum mendapat pekerjaan baharu, oleh itu, mereka akan diberikan moratorium lanjutan bersasar untuk tempoh tiga  bulan bermula 1 Oktober 2020.
Selain itu, bagi individu yang masih bekerja tetapi gaji mereka terjejas atau berkurangan maka bayaran ansuran mereka akan dikurangkan selaras dengan kadar pengurangan gaji, bergantung kepada jenis pembiayaan, untuk tempoh 6 bulan, bermula 1 Oktober  ini.
“Untuk pelanggan lain yang terjejas tetapi tidak termasuk dalam kategori terjejas, bantuan bayaran disediakan berdasarkan kes demi kes, ” ujarnya.


Tular Jalur Gemilang terbalik
Oleh KOSMO!

4 Ogos 2020, 8:22 pm
Oleh MOHAMAD NAUFAL MOHAMAD IDRIS
KLANG- Masih lagi ada pihak yang dilihat memasang bendera Malaysia secara terbalik.
Dalam kes terbaru, tular sekeping gambar di laman sosial yang menunjukkan Jalur Gemilang dipasang secara terbalik di sebuah sekolah di Kapar.
Ketua Polis Daerah Klang Utara, Asisten Komisioner Nurulhuda Mohd Salleh berkata, siasatan awal pihaknya mendapati pekerja pembersihan sekolah itu memasang bendera terbalik secara tidak sengaja, semalam.
“Setelah turun daripada bangunan belakang sekolahnya, pekerja itu mendapati ia dipasang secara terbalik.
“Tanpa membuang masa pekerja itu terus bertindak membuka bendera itu semula dan memasangnya dalam kedudukan yang betul dalam tempoh 10 minit,” katanya dalam kenyataan di sini.

Menurutnya, bagaimanapun seorang individu yang kebetulan melalui kawasan luar sekolah itu bertindak mengambil gambar Jalur Gemilang terbalik sebelum
menviralkan gambar itu.
Ujar Nurul Huda, perkara disyaki bagimenimbulkan isu perkauman tanpa usul periksa.
“Bagi mengelakkan spekulasi,pihak sekolah kemudiannya telah membuat satu laporan polis bagi menafikan bahawa mereka sengaja berbuat demikian.
“Pihak polis menasihatkan orang ramai supaya berhenti menyebabkan gambar berkenaan dan mengugat ketenteraman awam adalah satu kesalahan,” katanya.-K! ONLINE


Maqis tahan 7 kucing bernilai RM19,000
Oleh KOSMO!

4 Ogos 2020, 6:59 pm
SEPANG – Jabatan Perkhidmatan Kuarantin dan Pemeriksaan Malaysia (Maqis) merampas tujuh ekor kucing bernilai RM19,000 di Lapangan Terbang Antarabangsa Kuala Lumpur (KLIA) pada akhir Julai lalu kerana gagal pamer dokumen permit.
Pengarah Maqis  Selangor Dr. Tarmisal Alimin berkata, kesemua kucing berkenaan dibawa oleh empat orang warganegara Malaysia yang baru pulang dari Riyadh, Arab Saudi.
Beliau berkata, pemeriksaan terhadap tujuh ekor kucing jenis British Short Hair, Persian, American Short Hair dan Domestic Long Hair itu mendapati
salah seekor daripada kucing berkenaan tidak mempunyai permit import yang sah.
“Manakala, enam ekor yang lain tidak mematuhi syarat sepertimana yang dinyatakan di dalam dokumen permit yang dikeluarkan oleh MAQIS. Mereka juga gagal mengemukakan Sijil Kesihatan Veterinar daripada negara asal.
“Kegagalan pengimport untuk mengemukakan dokumen permit import semasa pemeriksaan di pintu masuk adalah merupakan suatu kesalahan mengikut Seksyen 11(1) Akta Akta Perkhidmatan Kuarantin Dan Pemeriksaan Malaysia 2011 [Akta 728],” katanya dalam kenyataan akhbar hari ini.
Katanya, kegagalan mematuhi syarat import pula adalah menjadi kesalahan mengikut Seksyen 15(1) Akta yang sama.

Tarmisal berkata, adalah penting untuk pengimport mematuhi syarat-syarat pengimportan haiwan peliharaan bagi memastikan haiwan peliharaan yang dibawa masuk ke dalam negara bebas dari sebarang risiko penyakit.
Katanya, pihaknya sentiasa komited menjalankan penguatkuasaan di pintu masuk ini bagi menjamin keselamatan sebarang kemasukan dan keluaran yang membabitkan hasilan haiwan, pertanian dan juga ikan agar ianya mematuhi syarat serta peraturan yang ditetapkan oleh kerajaan. -K! ONLINE


MOTAC beku MM2h
4 Ogos 2020, 8:24 pm
KUALA LUMPUR – Kementerian Pelancongan, Seni dan Budaya (MOTAC) mengisytiharkan pembekuan Program Malaysia Rumah Keduaku (MM2H) buat sementara waktu.
Keputusan itu dibuat berikutan kerajaan masih belum membuka sempadan negara untuk pelancong susulan penularan pandemik Covid-19 di seluruh dunia.
Menurut kenyataan yang dikeluarkan, Kementerian Pelancongan bersama agensi lain akan mengkaji dan menilai semula secara komprehensif program tersebut sejak ia dilancarkan pada tahun 2002.
“Perkara-perkara yang akan diteliti dalam kajian ialah syarat-syarat, insentif-insentif serta perbandingan dengan program-program luar negara yang setara dengan Program MM2H.
“Semasa tempoh tersebut, proses permohonan baharu termasuk permohonan baharu yang telah dikemukakan kepada pihak Kementerian tidak akan diproeses,” katanya dalam satu kenyataan yang dikeluarkan hari ini.
Selain itu, kenyataan itu turut menyebut mana-mana warga asing yang berminat untuk menyertai program MM2H, mereka boleh melakukan demikian setelah Kementerian mengaktifkan semula berdasarkan syarat-syarat yang perlu dipatuhi.

Tambahnya, MOTAC memberi jaminan, hasil kajian itu nanti akan memberi manfaat kepada semua pemegang taruh yang terlibat. – K! ONLINE.


Norway larang kapal berlabuh
Oleh KOSMO!

4 Ogos 2020, 8:16 pm
OSLO – Norway semalam mengumumkan sekatan ke atas kapal persiaran yang berlayar di perairan negara itu selepas berpuluh-puluh orang di dalam sebuah kapal dijangkiti koronavirus.
Menteri Kesihatan, Ben Hoie berkata, kapal yang membawa lebih 100 orang termasuk kru tidak akan dibenar berlabuh atau menurunkan penumpang di pelabuhan-pelabuhan Norway untuk tempoh sekurang-kurangnya dua minggu.
Keputusan itu yang mengecualikan feri, akan menjejaskan enam syarikat perkapalan yang mempunyai permit menurunkan penumpang.
Syarikat kapal persiaran Norway, Hurtigruten menyatakan, pelayaran ekspedisinya akan digantung selepas kluster Covid-19 direkodkan di atas sebuah kapalnya.
Sekurang-kurangnya 41 orang dengan 36 daripadanya kru dan lima penumpang positif ujian Covid-19 selepas dua pelayaran antara Norway dan Kepulauan Svalbard di Lingkaran Artik.
Kedua-dua perjalanan melibatkan kapal MS Roald Amundsen.

Hurtigruten dikritik kerana lambat memaklumkan kepada 386 penumpang yang menaiki kapal Amundsen selepas kes pertama Covid-19 dikesan.
“Ini adalah situasi serius untuk semua orang yang terlibat. Kami tidak cukup bagus dan kami melakukan kesilapan,” kata Ketua Pegawai Eksekutif Amundsen, Daniel Skjeldam dalam satu kenyataan.
Polis Norway turut membuka kertas siasatan. – AFP


Al Jazeera digeledah polis
Oleh MOHD RIDZAUDDIN ROSLAN

4 Ogos 2020, 7:15 pm
KUALA LUMPUR – Polis melakukan pemeriksaan ke atas pejabat stesen penyiaran antarabangsa Al Jazeera di Jalan Tun Razak di sini hari ini.
Serbuan dilakukan bermula pukul 11.30 pagi dengan kerjasama Suruhanjaya Komunikasi dan Multimedia Malaysia (SKMM).
Pengarah Jabatan Siasatan Jenayah Bukit Aman, Datuk Huzir Mohamed berkata, pemeriksaan dijalankan selepas pihaknya menerima waran untuk melakukan penggeledahan dari Jabatan Peguam Negara.
“Pemeriksaan yang dijalankan merangkumi mengesan segala dokumen diperlukan serta rakaman atau bahan yang boleh membantu siasatan polis.
“Serbuan dijalankan oleh sepasukan pegawai dan anggota dari Unit Siasatan Jenayah Terkelas dan masih berlangsung pada masa ini,” katanya ketika dihubungi.
Sebelum ini akhbar tempatan melaporkan, seramai enam kakitangan stesen penyiaran Al Jazeera bersama tujuh peguam telah hadir ke ibu pejabat polis Bukit Aman untuk dirakam keterangan pada 10 Julai lalu.

Difahamkan, enam kakitangan itu terdiri daripada penerbit, editor, wartawan dan jurukamera serta mereka yang terbabit dalam menerbitkan dokumentari kontroversi berkenaan.
Al Jazeera sebelum ini menyiarkan dokumentari Locked Up in Malaysia’s Lockdown berdurasi 25 minit 50 saat yang mengecam tindakan kerajaan melayan pendatang tanpa izin ketika menangani Covid-19. -K! ONLINE


Pasaran gelap rokok kekang pemulihan ekonomi
Oleh KOSMO!

4 Ogos 2020, 8:39 pm
KUALA LUMPUR – Pasaran gelap rokok yang semakin berleluasa kini telah menghalang pemulihan ekonomi impak daripada wabak Covid-19.
Menurut kaji selidik yang dijalankan British American Tobacco (Malaysia) Bhd. (BAT Malaysia) pada Julai lalu, sebanyak 88 peratus daripada responden percaya terhadap pasaran gelap tersebut telah memberi kesan negatif kepada perkembangan ekonomi.
Pengarah Urusan BAT Malaysia, Jonathan Reed berkata, sebanyak 97 peratus daripada responden kaji selidik itu juga mahu kerajaan mengambil tindakan segera terhadap pasaran rokok gelap, yang mengakibatkan ketirisan lebih RM5 bilion dari segi hasil cukai setiap tahun.
Kajian melibatkan 2,000 dewasa di Malaysia itu turut menemui tiga faktor utama yang mendorong kepada perkembangan pasaran gelap rokok berleluasa ialah rasuah, cukai tinggi dan agensi penguatkuasaan undang-undang yang terhad.
“Kami mengalu-alukan respon daripada rakyat Malaysia terhadap kempen Hentikan Pasaran Gelap yang kami anjurkan.
“Daripada kaji selidik dan maklum balas lain yang kami terima, adalah jelas rakyat Malaysia sangat bimbang terhadap masalah pasaran gelap rokok dan pihaknya bersedia menyokong tindakan segera kerajaan untuk membanteras sindiket jenayah yang beroperasi di belakangnya.

“Sokongan ini berpunca daripada keinginan untuk melihat pemulihan ekonomi pasca Covid-19,” katanya dalam kenyataan yang dikeluarkan di sini semalam.

Tambah Jonathan, pihaknya akan melancarkan kaji selidik kedua di laman web kempen stoptheblackmarket.com.my yang menyediakan saluran bagi rakyat Malaysia melahirkan pendapat mengenai kaedah boleh dilakukan untuk menangani isu berkenaan secara pantas dan menyeluruh.


TDM muktamadkan proses ambil alih THP-YT
Oleh MOHD AZLI ADLAN

4 Ogos 2020, 8:24 pm
KUALA TERENGGANU – Kumpulan TDM Bhd. (TDM) yang merupakan anak syarikat kerajaan negeri Terengganu, telah mengambilalih THP-YT Plantation Sdn. Bhd. (THP-YT Plantation).
THP-YT merupakan anak syarikat milik penuh TH Plantations Bhd. (TH Plantations)
Pengerusi TDM, Raja Datuk Idris Raja Kamarudin berkata, proses pengambilalihan tersebut telah dimuktamadkan minggu lalu.
“TDM menguasai 70 peratus kepentingan ekuiti dalam THP-YT Plantation manakala selebihnya dimiliki Yayasan Terengganu.
“Ia membolehkan kumpulan mengambil alih pengurusan Ladang Bukit Bidong, Setiu yang seluas 2,594.50 hektar,” katanya dalam satu kenyataan yang dikeluarkan di sini semalam.
Dalam makluman TH Plantations kepada Bursa Malaysia pada bulan Mac lalu, syarikat telah memeterai perjanjian pembelian saham dengan TDM bagi melupuskan 70 peratus kepentingan saham dalam THP-YT dengan pertimbangan tunai sebanyak RM7 juta.

Raja Idris menjelaskan,daripada keseluruhan ladang tersebut, sebanyak 2,307 hektar dari keluasan Ladang Bukit Bidong ditanam dengan pokok kelapa sawit.
“Usia purata tanaman kelapa sawit juga positif iaitu antara dua hingga sembilan tahun,” katanya.
Tambah beliau, pengambilalihan ladang kelapa sawit itu juga telah meningkatkan keluasan kawasan tananam kontan milik TDM kepada 33,653 hektar berbanding 31,346 hektar sebelum ini.
Ladang Bukit Bidong di bawah pegurusan THP-YT Plantation juga strategik kerana terletak berhampiran dengan kilang kelapa sawit TDM Sungai Tong, Setiu.
Berdasarkan faktor-faktor berkenaan, Raja Idris optimis terhadap pengambilalihan berkenaan bakal menyumbang peningkatan kapasiti dan kecekapan sekali gus menurunkan kos pemprosesan yang ditanggung kumpulan.
“Pengambilalihan tersebut juga di sasar dapat diterjemah dalam kecekapan operasi yang akan meningkatkan keuntungan kumpulan dalam jangka masa panjang,” katanya.
TDM memiliki 16 ladang kelapa sawit dan tiga kilang di Terengganu dan Indonesia


Luluh hati ibu lihat CCTV
Oleh KOSMO!

4 Ogos 2020, 6:10 pm
TANJUNG MALIM – Polis menahan lelaki berusia 44 tahun di Bidor tengah malam tadi selepas dipercayai merogol anak kandungnya yang juga orang kelainan upaya (OKU) pendengaran berusia 21 tahun.
Lelaki berkenaan dipercayai melakukan perbuatan itu di kediamannya di Behrang Stesen dekat sini beberapa kali sejak Mac lalu.
Lelaki berkenaan yang tidak bekerja itu ditahan kira-kira jam 12.30 tengah malam selepas polis menerima satu laporan berhubung kejadian itu semalam.
Ketua Polis Daerah Muallim, Superintendan Sulizmie Affendi Sulaiman berkata, siasatan awal mendapati kejadian berlaku pada bulan Mac tahun ini.
“Kejadian terbaharu pula dilaporkan berlaku pada awal Ogos 2020 dan perbuatan suspek turut dirakam melalui televisyen litar tertutup (CCTV) yang dipasang oleh ibu mangsa.
“CCTV berkenaan dipasang setelah ibu mangsa mengesyaki sesuatu yang tidak baik dilakukan suaminya,” katanya dalam kenyataan di sini hari ini.

Sulizmie Affendi berkata, kes disiasat mengikut Seksyen 376B Kanun Keseksaan dan jika disabit kesalahan boleh dihukum penjara tidak kurang 10 tahun dan maksimum 30 tahun dan sebatan.
Katanya, suspek yang ditahan Bahagian Siasatan Jenayah Ibu Pejabat Polis Daerah (IPD) Muallim direman selama enam hari bermula hari ini hingga 9 Ogos depan bagi membantu siasatan. – K! ONLINE


Proton catat jualan tertinggi dalam 8 tahun
Oleh MUHAMMAD IKHWAN IDERIS

4 Ogos 2020, 4:59 pm
KUALA LUMPUR – Proton Holdings Bhd. (Proton) mencatatkan jualan sebanyak 13,216 unit kenderaan bulan lalu, jumlah tertinggi sejak Jun 2012.
Ia disokong inisiatif pengecualian cukai jualan kenderaan oleh kerajaan dan permintaan pengguna yang semakin meningkat untuk kenderaan Proton.
Proton dalam siaran akhbar yang dikeluarkan sebentar tadi berkata, empat model keluarannya mencatatkan jualan tertinggi dalam segmen masing-masing, iaitu Saga, X70, Exora dan Persona.
“Pegangan pasaran Proton tahun ini, sehingga Julai dijangkakan berada pada paras 21.8 peratus,” katanya.
Kapsyen: Proton Saga mencatatkan jualan tertinggi dalam pasaran sedan segmen A dengan jualan sebanyak 5,421 unit Julai lalu.


RM1.2 juta dirampas dalam tiga operasi
Oleh KOSMO!

4 Ogos 2020, 5:53 pm
KUCHING – Pasukan Gerakan Am (PGA) Briged Sarawak berjaya merampas rokok dan barang kawalan bernilai RM1,245,314.84 dalam tiga operasi berbeza dari 30 Julai hingga 3 Ogos 2020.
Komandernya, SAC Mancha Ata berkata, kejayaan pertama melibatkan Op Libas pada 30 Julai di mana sejumlah 1,800 liter minyak diesel (bersubsidi) dan sebuah motolori jenis Toyota dengan anggaran nilai sebanyak RM93,776.84 dirampas.
“Lebih kurang 8.30 pagi, serbuan dan pemeriksaan telah dibuat keatas sebuah kenderaan motolori jenis Toyota bertempat di Sungai Tanggang, Sri Aman kerana disyaki mengambil bahan api (diesel) bersubsidi di kawasan Shell Jong Brothers Sdn Hhd, Serian.
“Turut ditangkap adalah dua orang lelaki tempatan masing-masing berumur 43 tahun yang merupakan seorang pemandu dan pemilik barangan tersebut,” katanya di sini tadi.
Kesemua rampasan itu akan diserah kepada pihak Kementerian Perdagangan Dalam Negeri dan Hal Ehwal Pengguna (KPDNHEP) Bahagian Kuching selain pihak Suruhanjaya Pencegahan Rasuah Malaysia (SPRM) Sarawak untuk tindakan selanjutnya. – K! ONLINE


[VIDEO] Tular kereta tukar lorong rempuh motosikal
Oleh KOSMO!

4 Ogos 2020, 6:34 pm
SUBANG JAYA – Satu rakaman video kemalangan melibatkan dua buah motosikal dan sebuah kereta Perodua Alza di Lebuh Raya Elite tular di media sosial sejak pagi tadi.
Ketua Polis Daerah Subang Jaya, Asisten Komisioner Risikin Satiman berkata, punca kemalangan itu berlaku apabila kereta jenis Perodua Alza yang dipandu oleh seorang lelaki berusia awal 40-an mengubah haluan dari lorong tengah ke lorong paling kiri untuk masuk ke susur keluar Seafield.
“Kemalangan berlaku kira-kira pukul 7.50 pagi melibatkan seorang pemandu dari Port Dickson dalam perjalanan menghala ke Kota Kemuning melalui Lebuhraya Elite.
“Sebaik sahaja menukar lorong, sebuah motosikal jenis Honda Wave yang ditunggang oleh seorang lelaki berusia lewat 40-an telah melanggar bahagian pintu sebelah kiri kereta tersebut lalu terjatuh kerana tidak sempat mengelak,” katanya dalam satu kenyataan.
Risikin menambah, sebuah lagi motosikal jenis Yamaha LC yang ditunggang seorang lelaki berusia lewat 20-an kemudian tidak sempat memberhentikan motosikalnya dan merempuh mangsa yang baru terjatuh.
Katanya, kecederaan masih belum dapat dipastikan dan kedua-dua penunggang motosikal masih menerima rawatan.

Kes diklasifikasikan di bawah Seksyen 43(1) Akta Pengangkutan Jalan 1987 (Memandu dengan tidak cermat dan tidak bertimbang rasa). – K! ONLINE


CUEPACS gesa campur tangan Menteri Besar Selangor isu pemecatan pekerja kontrak MPSJ
Oleh LUQMAN RIDHWAN MOHAMED NOR

4 Ogos 2020, 4:37 pm
SHAH ALAM – Kongres Kesatuan Pekerja-Pekerja Dalam Perkhidmatan Awam (CUEPACS) menggesa Menteri Besar Selangor, Datuk Seri Amirudin Shari mengambil tindakan sewajarnya dalam isu pemecatan lebih 30 pekerja kontrak di Majlis Perbandaran Subang Jaya (MPSJ).
Presiden CUEPACS, Adnan Mat berkata, pihaknya mendapat aduan lebih 30 pekerja kontrak di MPSJ ditamatkan perkhidmatan mereka dalam tempoh 24 jam tanpa notis pemberitahuan awal serta alasan yang munasabah.
Jelas Adnan, tindakan pemecatan tersebut adalah amat tidak wajar seolah-olah tiada langsung sumbangan yang diberikan selama mereka bekerja apatah lagi negara ketika ini dalam proses pemulihan dan terjejas teruk akibat penularan wabak Covid-19.
“Terdapat juga ketua-ketua jabatan di MPSJ bertindak tidak profesional dan menekan pekerja bawahan mereka terutama staf kontrak. Tindakan tersebut telah menimbulkan situasi yang tidak harmoni di tempat kerja.
“Justeru itu, CUEPACS berharap Kerajaan Negeri Selangor dapat memberi perhatian dan keutamaan serius mengenai perkara ini agar nasib rakyat dan penjawat awam di Selangor dapat dibela,” katanya.
Beliau berkata demikian selepas mengadakan kunjungan hormat kepada Amirudin di sini hari ini.

Tambah Adnan, campur tangan daripada Amirudin selaku Ketua Eksekutif di Selangor amat penting bagi memastikan perkara yang sama tidak dilakukan oleh agensi lain atau pihak berkuasa tempatan di Selangor.
“CUEPACS juga menggesa MPSJ selaku bekas majikan mengambil semula kesemua pekerja-pekerka kontrak yang telah diberhentikan dalam tempoh Perintah Kawalan Pergerakan dan pasca Covid-19 sebelum ini,” ujarnya.
Dalam pada itu, Adnan berkata, CUEPACS meminta Kerajaan Negeri Selangor menyerap pegawai lantikan kontrak yang telah berkhidmat sekurang-kurangnya 15 tahun ke dalam perkhidmatan secara tetap.
Beliau berkata, permintaan itu adalah selaras dengan pekeliling yang dikeluarkan oleh Jabatan Perkhidmatan Awam kepada Kerajaan Negeri, Badan Berkanun Negeri dan Pihak Berkuasa Tempatan pada tahun 2016 sebagai menghargai sumbangan pegawai lantikan kontrak.
“Bagaimanapun CUEPACS mendapati ada pihak berkuasa tempatan tidak membuat lantikan tetap tersebut, malah ada aduan yang diterima pegawai kontrak ini ditamatkan perkhidmatan mereka walaupun telah bertugas dalam tempoh yang lama.
“CUEPACS berharap Kerajaan Negeri Selangor melalui Menteri Besar dapat mempertimbangkan permintaan ini bagi memastikan kebajikan penjawat awam di Selangor terbela,” katanya. -K! ONLINE


Wanita warga emas maut dipukul anak sendiri
Oleh SAIRUL ZAMRI MISRANI

4 Ogos 2020, 6:07 pm
KUALA LUMPUR – Seorang wanita warga emas maut akibat dipukul anak lelakinya dalam kejadian di rumah mereka di Projek Perumahan Rakyat (PPR) Sri Aman, Jinjang Utara di sini Jumaat lalu.
Mangsa berusia 70-an itu ditemui anak saudaranya pada pukul 7.30 malam dalam keadaan berlumuran darah sebelum menghubungi pihak polis.
Ketua Polis Daerah Sentul, Asisten Komisioner S. Shanmorgamorty Chinniah berkata, sebaik tiba di lokasi pihak polis mendapati mangsa berada dalam keadaan kaku di atas sofa.
Katanya, hasil siasatan mendapati suspek balik ke rumah dan mengejutkan mangsa yang sedang tidur di dalam biliknya.
“Difahamkan berlaku pergaduhan antara suspek dan ibunya sebelum dia memukul wanita itu menggunakan objek keras.
“Hasil pemeriksaan polis ke atas mangsa mendapati ada kesan kecederaan pada kepala, kaki, tangan selain matanya bengkak,” katanya dalam satu kenyataan akhbar hari ini.

Menurutnya lagi, hasil saringan ujian air kencing mendapati suspek positif ganja dan heroin.
“Suspek yang tidak mempunyai sebarang rekod jenayah lampau itu kini direman sehingga 7 Ogos depan bagi membantu siasatan.
“Mayat mangsa dibedah siasat di Hospital Kuala Lumpur semalam dan kes di siasat di bawah Seksyen 302 Kanun Keseksaan,” ujarnya. K! ONLINE


[VIDEO] Tiada bukti ditemui di lokasi
Oleh KOSMO!

4 Ogos 2020, 4:46 pm
SEPANG – Operasi mencari bahan bukti dipercayai sebuah telefon jenis Samsung milik seorang pensyarah yang mati dijerut suaminya dalam kejadian 29 Julai lalu, selesai kira-kira pukul 1.10 petang tadi.
Ketua Polis Daerah Sepang, Asisten Komisioner Wan Kamarul Azran Wan Yusof, berkata, operasi di lokasi tasik Taman Putra Perdana itu mengambil masa dua jam 10 minit dengan kekuatan tiga anggota penyelam daripada Pasukan Polis Marin.
“Bagaimanapun tiada barang bukti ditemui di lokasi kejadian kerana penyelam berdepan kesukaran untuk mengesan objek tersebut,” katanya kepada pemberita di sini hari ini.
Terdahulu, polis membawa suspek ke lokasi tasik Taman Putra Perdana pada pukul 11 pagi tadi bagi mencari bahan bukti berhubung siasatan. -K! ONLINE


Wanita warga emas maut dipukul anak sendiri
Oleh SAIRUL ZAMRI MISRANI

4 Ogos 2020, 5:41 pm
KUALA LUMPUR – Seorang wanita warga emas maut akibat dipukul anak lelakinya dalam kejadian di rumah mereka di Projek Perumahan Rakyat (PPR) Sri Aman, Jinjang Utara di sini Jumaat lalu.
Mangsa berusia 70-an itu ditemui anak saudaranya pada pukul 7.30 malam dalam keadaan berlumuran darah sebelum menghubungi pihak polis.
Ketua Polis Daerah Sentul, Asisten Komisioner S. Shanmorgamorty Chinniah berkata, sebaik tiba di lokasi pihak polis mendapati mangsa berada dalam keadaan kaku di atas sofa.
Katanya, hasil siasatan mendapati suspek balik ke rumah dan mengejutkan mangsa yang sedang tidur di dalam biliknya.
“Difahamkan berlaku pergaduhan antara suspek dan ibunya sebelum dia memukul wanita itu menggunakan objek keras.
“Hasil pemeriksaan polis ke atas mangsa mendapati ada kesan kecederaan pada kepala, kaki, tangan selain matanya bengkak,” katanya dalam satu kenyataan akhbar hari ini.

Menurutnya lagi, hasil saringan ujian air kencing mendapati suspek positif ganja dan heroin.
“Suspek yang tidak mempunyai sebarang rekod jenayah lampau itu kini direman sehingga 15 Ogos depan bagi membantu siasatan.
“Mayat mangsa dibedah siasat di Hospital Kuala Lumpur semalam dan kes di siasat di bawah Seksyen 302 Kanun Keseksaan,” ujarnya. -K! ONLINE


JKM pantau perkembangan Hana – Siti Zailah
Oleh AHMAD SHAHERMAN SHAMSURI

4 Ogos 2020, 5:02 pm
KUALA LUMPUR – Kementerian Pembangunan Wanita, Keluarga dan Masyarakat (KPWKM) melalui Jabatan Kebajikan Masyarakat (JKM) akan memantau dan bersedia membantu anak kepada arwah Profesor Madya Dr. Maizatulnisa Othman, yang dkenali sebagai Hana,14.
Timbalan Menteri KPWKM, Datuk Siti Zailah Mohd Yusof berkata, pihak JKM akan mengadakan sesi kaunseling kepada remaja terbabit bagi memastikan dia berada dalam keadaan stabil menghadapi keadaan ketika ini.
“Selain khidmat kaunseling, pihak JKM juga akan memberikan bantuan kewangan dan barang keperluan untuk remaja ini.
“Pihak kementerian juga sedang meneliti apa apa lagi keperluan yang diberikan kepada remaja ini dari semasa ke semasa. Pihak JKM akan memantau perkembangan remaja ini,”katanya ketika dihubungi Kosmo! di sini hari ini.
Mengulas lanjut, Siti Zailah memberitahu, ketika ini remaja terbabit dalam jagaan seorang ahli keluarganya dan sebarang keputusan mengenai hak penjagaan akan diurusakan selepas selesai semua siasatan.
“Hana kini dalam jagaan salah seorang ahli keluarga sebelah arwah ibunya. Disebabkan kes ini masih dalam siasatan polis dan mahkamah, kita tunggu keputusan mahkamah kelak berkenaan hak penjagaannya,”jelas beliau.

Terdahulu, menerusi akaun Facebook milik Ahli Parlimen Rantau Panjang itu, beliau memaklumkan pihaknya telah mengadakan lawatan ke rumah keluarga mangsa di Kajang semalam.
“Alhamdulillah petang tadi (semalam) Kak Lah berkesempatan menziarahi keluarga Almarhumah Prof Madya Dr. Maizatulnisa Othman, pensyarah UIAM yang telah pergi meninggalkan kita semua.
“Besar ujian yang telah menimpa mereka sekeluarga. Almarhumah meninggalkan seorang anak perempuan yang masih bersekolah.
“Kak Lah ucapkan takziah dan doakan agar keluarga serta sahabat-sahabat Almarhumah tabah menghadapi kehilangan ini,”katanya menerusi kenyataan yang dimuat naik di Facebooknya.-K! ONLINE


Polis siasat individu hina Islam
Oleh MOHD RIDZAUDDIN ROSLAN

4 Ogos 2020, 6:17 pm
KUALA LUMPUR – Polis Diraja Malaysia (PDRM) menjalankan siasatan berhubung tindakan seorang lelaki mengeluarkan kata kesat serta menyentuh sensitiviti umat Islam dalam satu klip video.
Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid berkata, berdasarkan siasatan mendapati ucapan itu dibuat lelaki tempatan di luar negara sebelum dimuatnaik di laman sosial.
“Bagaimanapun, setakat ini kita tidak terima sebarang laporan polis berhubung kes terbabit.
“Kes disiasat di bawah Seksyen 3(1)(a) Akta Hasutan kerana dengan jelas kecenderungan menghasut bagi mendatangkan kebencian atau penghinaan,” katanya ketika dihubungi hari ini.
Terdahulu, satu klip video berdurasi 11 minit 37 saat telah dimuat naik di laman Youtube memaparkan seorang lelaki bertindak biadap berdiri di hadapan sekumpulan umat Islam yang sedang menunaikan solat.
Tindakan lelaki berkenaan juga cuba dileraikan dengan pasukan polis di lokasi terbabit.

Malah, lelaki berkenaan juga turut mengeluarkan kata berbaur cacian terhadap agama Islam, penceramah bebas, Dr Zakir Naik dan Raja-Raja di Malaysia.
Setakat ini, video berkenaan telah mendapat lebih 5000 tontonan sejak dimuat naik tiga hari lalu. – K! ONLINE


Penduduk Megat Dewa buat saringan
Oleh NORLIDA AKMAR IDROS

4 Ogos 2020, 2:47 pm
JITRA – Sebuah lagi pusat saringan Covid-19 bagi Kluster PUI Sivagangga dibuka di Sekolah Kebangsaan (SK) Megat Dewa di Kodiang dekat sini hari ini.
Saringan dijangka melibatkan kira-kira 245 penduduk Megat Dewa di Mukim Ah dalam daerah Kubang Pasu.
Tinjauan di pusat saringan itu mendapati orang ramai mula hadir bermula pukul 8 pagi dan jumlahnya semakin meningkat kira-kira pukul 12 tengah hari tadi.
Penduduk Kampung Megat Dewa, Roslan Awang Kechil, 51, berkata, dia bersama isteri serta anaknya berusia antara 11 hingga 24 tahun hadir melakukan saringan hari ini.
“Kami datang membuat saringan selepas petugas pejabat kesihatan menasihatkan untuk berbuat demikian apabila rumah individu disahkan positif Covid-19 berada di kawasan Megat Dewa ini.
“Jarak rumah saya dengan individu positif tersebut kira-kira dua kilometer selain dipisahkan Terusan Lana Bulu,” katanya ketika ditemui di SK Megat Dewa di sini hari ini.

Katanya, dia dan keluarga bukanlah kontak rapat dengan individu terbabit tetapi diminta membuat saringan sebagai langkah berjaga-jaga.
“Saya berharap agar penduduk kampung ini tidak dijangkiti Covid-19 seterusnya kawasan Mukim Ah ini bebas daripada Kluster Sivagangga,” ujarnya.
Seorang lagi penduduk kampung sama, Rahmah Ahmad, 63, dia juga diminta kakitangan kesihatan untuk membuat saringan kerana tinggal di kawasan sama.
“Saya perlu lebih berhati-hati memandangkan usia saya telah lanjut yang mana kurang daya tahan untuk melawan wabak tersebut,” katanya.-K! ONLINE


Empat beranak berteduh di bangsal pisang goreng
Oleh KOSMO!

4 Ogos 2020, 3:00 pm
Oleh AIMUNI TUAN LAH
GUA MUSANG – Empat beranak hidup serba kekurangan apabila menjadikan sebuah rumah bangsal menjual pisang goreng di Simpang Jalan Aring di sini sebagai tempat berteduh sejak 22 tahun lalu.
Mek Som Kadir, 56, menggalas tugas sebagai ketua keluarga untuk mencari rezeki bagi menyara keluarga selepas suaminya, Kamaruzaman Mat Janal, 60, jatuh sakit sehingga terpaksa berhenti kerja sejak tahun lalu.
Pasangan itu turut tinggal di dalam bangsal itu bersama dua anak perempuan mereka iaitu Siti Norelyana,17, dan Siti Norelyani,16, yang bersekolah di Sekolah Menengah Kebangsaan Bandar Chiku di sini.
Menurut Mek Som, rumah bangsal itu boleh roboh menyembah bumi pada bila-bila masa kerana struktur kayunya yang tidak kukuh dan semakin mereput.
Katanya, dia tidak pernah merungut kerana rumah bangsal itu syurga buat diri dan keluarganya selepas tidak mampu untuk memiliki kediaman yang lebih selesa.

“Saya menjual pisang goreng, petai dan buah-buahan tempatan dengan pendapatan RM500 sebulan di dalam rumah ini
“Saya bersyukur apabila dua anak ringan tulang membantu berniaga dan tidak pernah mengeluh dengan keadaan tempat tinggal kami yang serba kekurangan,” katanya ketika ditemui Kosmo! baru-baru ini.
Menurut Mek Som, suaminya tidak dapat bekerja selepas disahkan menghidap penyakit paru-paru, kencing manis dan tibi.
Jelasnya, setakat ini, suaminya belum mendapat sebarang bantuan termasuk daripada Jabatan Kebajikan Masyarakat (JKM).
Sementara itu, Pegawai Jabatan Kebajikan Masyarakat (JKM) daerah, Hizani Ibrahim ketika dihubungi berkata, pihaknya belum menerima permohonan daripada pesakit warga emas terbabit.
Beliau berkata, pihaknya bersedia membantu orang yang memerlukan serta berharap keluarga berkenaan datang ke pejabat JKM daerah bagi membuat permohonan.
Orang ramai yang ingin menyalurkan bantuan boleh menghubungi Mek Som di talian 017-802 1656 atau menerusi nombor akaun Bank Islam milik suaminya, bernombor 03-063-02-019974-7. – K! ONLINE


Pengedar sah baharu Isuzu Malaysia sempurnakan penyerahan pertama jentera jualan
Oleh LUQMAN RIDHWAN MOHAMED NOR

4 Ogos 2020, 3:03 pm
KUALA LUMPUR – Syarikat pengedar sah baharu Isuzu Malaysia Sdn. Bhd. (Isuzu Malaysia), Truck Venture Sdn. Bhd. berjaya menyempurnakan penyerahan pertama jentera jualan mereka hari ini.
Menurut kenyataan Isuzu Malaysia, sebuah unit trak Isuzu ELF Tugas Ringan 6-wheeler tersebut diserahkan kepada syarikat LOM Logistics Sdn. Bhd. di bilik pameran mereka di Seksyen 51A, Petaling Jaya.
“LOM Logistics Sdn. Bhd. ialah sebuah syarikat pengangkutan muatan dan lojistik, yang
beroperasi secara khusus dalam bidang Pengangkutan Air.
“Trak ELF Tugas Ringan yang diperoleh ini merupakan tambahan unit baharu kepada flit kenderaan komersial sedia ada mereka dan ia dijangka akan mengukuhkan lagi operasi syarikat itu di seluruh negara,” kata kenyataan tersebut di sini semalam.
Majlis penyerahan trak itu disempurnakan oleh Ketua Pegawai Eksekutif Isuzu Malaysia, Koji Nakamura, malah beliau turut menghadiahkan replika kunci dan hadiah penghargaan iaitu sebuah Trak Miniatur Isuzu kepada Pengurus syarikat berkenaan Lee Sanghaag.
Acara itu turut dihadiri Ketua Pegawai Operasi Isuzu Malaysia, Atsunori Murata serta wakil-wakil syarikat Truck Venture Sdn. Bhd. iaitu Pengarah Konsultan, Loo Siok Yee dan Pengurus Jualan, Loo Siok Hua. – K! ONLINE


Empat rakan didakwa menyamar polis, rompak peniaga pakaian
Oleh NUZULSHAM SHAMSUDDIN

4 Ogos 2020, 4:19 pm
KUALA LUMPUR – Empat rakan didakwa di dua mahkamah Majistret dan Sesyen di sini sebentar tadi atas dua pertuduhan menyamar polis dan merompak seorang peniaga pakaian bulan lalu.
Bagaimanapun keempat-empat tertuduh iaitu, Abu Hasan Mohd. Andar, 45, Yap Kian Ang ,36, Mohd. Najwan Abd Rahim dan Rachman Helmi  Nordi yang berusia 33 tahun, mengaku tidak bersalah selepas pertuduhan dibacakan di hadapan Majistret Tawfiq Affandy Chin dan Hakim Emilia Kaswati Mohamad Khalid.
Di Mahkamah Majistret, mereka didakwa dengan sengaja menyamar sebagai anggota polis terhadap Zulhaffizie Zulkarnain,23, di sebuah apartment di Jalan Robertson, Dang Wangi di sini pukul 5.15 pagi pada 27 Julai lalu.
Berikutan itu pertuduhan dikemukakan mengikut seksyen 170 Kanun Keseksaan dan dibaca bersama-sama Seksyen 34 kanun sama yang memperuntukkan penjara maksimum dua tahun atau dengan denda atau kedua-duanya, jika sabit kesalahan.
Sementara di Mahkamah Sesyen, keempat-empat tertuduh didakwa dengan niat bersama telah melakukan rompak berkumpulan terhadap mangsa sama dengan merompak wang bernilai RM2,500 pada waktu, tempat dan tarikh yang sama.
Pertuduhan itu dikemukakan mengikut Seksyen 395 Kanun Keseksaan dan dibaca bersama dengan Seksyen 34 Kanun Keseksaan yang memperuntukkan hukuman penjara  maksimum 20 tahun dan boleh dikenakan sebatan jika sabit kesalahan.

Pendakwaan dikendalikan Timbalan Pendakwa Raya Nurilya Ellyna Nor Azmal dan Timbalan Afiq Nazrin Zaharinan manakala keempat-empat tertuduh tidak diwakili peguam.
Mahkamah kemudian membenarkan Mohd. Najwan dan Rachman Helmi masing-masing diikat jamin RM3,000 dengan seorang penjamin manakala dua lagi tertuduh tidak dibenarkan ikat jamin kerana tiada penjamin.
Tarikh 19 Ogos depan ditetapkan untuk sebutan kes dan lantikan peguam. – K!ONLINE


Bahang api selamatkan dua beranak
Oleh KOSMO!

4 Ogos 2020, 4:31 pm
Oleh  ABDUL RASHID ABDUL RAHMAN
JERANTUT – Dua beranak nyaris maut selepas rumah mereka musnah dalam kejadian kebakaran di Taman Perumahan Kos Rendah Peringkat 3 dan 4 di sini awal pagi ini.
Kejadian kira-kira pukul 4.20 pagi itu berlaku ketika kedua-dua mangsa sedang nyenyak tidur di bilik masing-masing.
Zahari Ariffin,60, berkata, semasa kejadian dia tidur di bilik hadapan manakala anak lelakinya tidur di bilik belakang.
“Saya tidak sedar kejadian kebakaran dan hanya tersedar selepas berasa bahang panas sebelum segera mengejutkan anak yang tidur di biliknya,”katanya di sini, hari ini.
Menurutnya sebaik menyedari api sudah marak di bahagian hadapan rumah dia terus mendapatkan kunci pintu belakang dan keluar bersama-sama anaknya.

Katanya, dia anaknya tinggal sehelai sepinggang kerana tidak sempat menyelamatkan barang-barang berharga.
Sementara itu, Ketua Jabatan Bomba dan Penyelamat Malaysia (JBPM) Jerantut, Mohamad Zulkifli Mohamad Zainal berkata, kejadian kebakaran itu menyebabkan rumah berkenaan musnah 80 peratus.
Selain itu katanya, sebuah kereta jenis Proton Waja dan sebuah motosikal jenis Demak turut musnah dalam kejadian itu.
“Bomba yang menerima panggilan pada pukul 4.29 pagi sampai ke tempat kejadian tiga minit kemudian berjaya memadamkan sepenuhnya kebakaran pada pukul 7.30 pagi.
“Tiada kemalangan jiwa dalam kejadian ini dan punca kejadian serta jumlah kerugian masih dalam siasatan,”ujarnya. – K! ONLINE


Lelaki tular cuba bunuh diri di Flat Cheras didenda RM3,000.
Oleh NUZULSHAM SHAMSUDDIN

4 Ogos 2020, 2:54 pm
KUALA LUMPUR – Seorang lelaki yang tular kerana cuba bunuh diri di sebuah pangsapuri di Cheras Sabtu lalu didenda RM3,000 oleh Mahkamah Majistret di sini sebentar tadi.
Majistret Tawfiq Affandy Chin menjatuhkan hukuman denda itu terhadap Shahfirul Hakim Shahidan,28, selepas tertuduh mengaku salah atas pertuduhan yang dibacakan ke atasnya.
Mahkamah turut memerintahkan tertuduh dipenjara selama tiga bulan sekiranya gagal membayar jumlah denda itu.
Mengikut pertuduhan, Shafirul yang merupakan seorang penganggur itu didakwa melakukan suatu perbuatan iaitu cuba terjun dari bangunan melalui pagar balkoni rumah yang cenderung ke arah berlakunya perbuatan membunuh diri.
Kesalahan itu didakwa dilakukan di sebuah blok Pangsapuri Flat Sri Johor 4C, Jalan Cheras di sini pukul 4.45 pagi pada 1 Ogos lalu.
Berikutan itu, pertuduhan dikemukakan mengikut Seksyen 309 Kanun Keseksaan yang memperuntukkan hukuman penjara maksimum setahun atau denda atau kedua-duanya jika sabit kesalahan.

Terdahulu, tertuduh yang tidak diwakili peguam memohon dikenakan denda yang ringan dengan alasan dia tidak bekerja.
Bagaimanapun Timbalan Pendakwa Raya Nurilya Ellyna Nor Azmal memohon mahkamah mengenakan hukuman setimpal kerana perbuatan tertuduh yang cuba membunuh diri itu telah menyusahkan banyak pihak semasa kejadian.
Sabtu lalu, Kosmo! melaporkan tekanan perasaan disebabkan masalah keluarga dipercayai menjadi punca seorang lelaki berusia 28 tahun mengamuk serta cuba untuk membunuh diri di sebuah pangsapuri di Cheras.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, anggota polis yang tiba ke lokasi selepas menerima laporan daripada orang awam cuba untuk menenangkan lelaki berkenaan yang menjerit-jerit di dalam rumah sebelum dia kemudiannya berlari ke balkoni.
Disebabkan pintu berkunci, anggota polis kemudiannya terpaksa mendapatkan bantuan pihak Jabatan Bomba dan Penyelamat Malaysia (JBPM) dan berjaya menahan suspek selepas pintu rumah berjaya dipecahkan.
Dalam kejadian itu, anggota JBPM dari Balai Bomba dan Penyelamat Bandar Tun Razak serta Jalan Hang Tuah terpaksa menggunakan teknik ‘rapelling’ iaitu menurunkan dua anggota dari atas bumbung pangsapuri kemudian menutup pintu utama di koridor dalam usaha untuk menyelamatkan lelaki berkenaan.- K!ONLINE


4.5 juta terima RM50 kredit e-Penjana dalam 3 hari
Oleh KOSMO!

4 Ogos 2020, 2:50 pm
KUALA LUMPUR – Dalam tempoh tiga hari pertama, lebih daripada 4.5 juta rakyat Malaysia telah pun menerima RM50 dalam e-dompet mereka menerusi inisiatif e-Penjana yang bermula 31 Julai lalu.
Menteri Kewangan, Tengku Datuk Seri Zafrul Aziz berkata, sejak e-Penjana diumumkan, bilangan pengguna MySejahtera yang berdaftar telah meningkat lebih daripada 2 juta kepada 9.4 juta pengguna.
“Sebagai peringatan, e-Penjana boleh ditebus menggunakan salah satu daripada tiga penyedia perkhidmatan e-dompet iaitu, Boost, GrabPay dan Touch ‘n Go eWallet. Pengguna juga mesti memuat turun aplikasi MySejahtera yang terkini.
“Selain itu, penambahbaikan saringan telah dibuat dalam proses verifikasi dan kelulusan ekoran beberapa cabaran yang dihadapi pemohon, terutamanya dari segi padanan nama dalam pangkalan data,” katanya.
Beliau berkata demikian ketika membentangkan Laporan Pelaksanaan Pakej Penjana secara online sebentar tadi.
Inisiatif berkenaan terbuka kepada rakyat Malaysia yang berumur 18 tahun dan ke atas, serta berpendapatan kurang daripada RM100,000 setahun. – K! ONLINE


Penyelidik UPM temui gula trehalulosa dalam madu kelulut
Oleh LUQMAN RIDHWAN MOHAMED NOR

4 Ogos 2020, 2:36 pm
SERDANG – Penyelidik dari Universiti Putra Malaysia (UPM) berjaya menemui gula trehalulosa dalam madu kelulut yang sinonim dengan perubatan tradisional bagi pesakit diabetes.
Pensyarah Kanan, Jabatan Sains Makanan, Fakulti Sains dan Teknologi Makanan UPM, Dr. Norhasnida Zawawi berkata, mereka menguji madu daripada lima spesies lebah, dengan dua daripadanya dari Malaysia, dua Australia dan satu dari Brazil.
“Kami mendapati mendapati 13 sehingga 44 gram gula trehalulosa didapati dalam semua madu tersebut, bukannya gula maltosa seperti yang difikirkan sebelum ini.
“Madu kelulut yang dikaji dari Malaysia iaitu spesies G. thoracica mempunyai kandungan trehalulosa paling tinggi iaitu 84 peratus daripada berat madu,” katanya dalam satu kenyataan di sini hari ini.
Penyelidikan terhadap madu kelulut itu turut dijalankan oleh Profesor Madya Dr. Mary Fletcher dari Universiti Queensland, Australia serta ahli kumpulan penyelidikan lain makmal Perikatan Queensland untuk Pertanian dan Inovasi Makanan. – K! ONLINE


Playaz, gabungan enam pengkarya  hip hop
Oleh KOSMO!

4 Ogos 2020, 2:50 pm
MUZIK dan fesyen sentiasa seiring. Kedua-duanya merupakan penyataan artistik yang melambangkan ideologi, kesenian, kreativiti, dan keperibadian.
Dari dulu hingga kini, fesyen sentiasa mempengaruhi muzik dan muzik juga mempengaruhi fesyen. Begitu juga dengan muzik hip hop, genre berkenaan bukan sekadar hiburan, tetapi  suatu bentuk ekspresi diri dan fesyen digunakan salah satu cara untuk mengekspresi diri.
Genre hip hop  sangat berpengaruh dalam membentuk sub-budaya lengkap berkenaan fesyen yang menjadi ikutan ramai seluruh dunia. Tidak ketinggalan juga dengan hip hop tempatan, penggiat seni hip hop tempatan mempunyai gaya dan citarasa tersendiri dalam ekspresi  muzik dan fesyen mereka.
Kini, hubungan dinamik antara muzik dan fesyen ini bakal diterjemahkan menerusi lagu berjudul Playaz, sebuah projek khas yang melibatkan enam orang penyanyi rap tempatan berkolaborasi dengan jenama fesyen urban streetwear tempatan, Playaz.

Penyanyi rap yang bergabung dalam Playaz, Benzooloo, Siqma, B-Heart, Kmy Kmo, Luca Sickta dan YonnyBoii.

Playaz dipersembahkan oleh Siqma, Benzooloo, B-Heart, Kmy Kmo, Luca Sickta dan YonnyBoii yang turut bertindak sebagai komposer bersama lagu ini.
Lagu ini dihasilkan sempena meraikan ulang tahun ke-19 jenama Playaz yang sudah bertapak di Malaysia sejak tahun 2001 lagi.

Mengulas tentang lagu ini, rapper dan penerbit Luca Sicta berkata:
“Lagu ini menampilkan rap berat yang menceritakan tentang semangat jenama Playa sepanjang 19 tahun wujud dalam arena hip hop Malaysia.
Berbeza dengan karya-karya terbitan dan adunan saya sebelum ini, menerusi lagu ini saya cuba bereksperimentasi ke arah rentak urban trap beat. Semestinya lagu ini menjanjikan kelainan apabila enam penyanyi bergabung dalam satu lagu dengan gaya masing-masing yang tersendiri.”
Dimulakan oleh pengasasnya usahawan Moiz Ali, jenama Playaz telah mewarnai arena hip hop tempatan sejak 19 tahun yang lalu dengan menawarkan pelbagai jenis fesyen jalanan atau gaya kasual yang melambangkan gaya estetika  rentak sebegitu.
 Jenama yang dibina ketika arena Hip Hop tempatan sedang berkembang pesat, Playaz cuba memenuhi permintaan pasaran bagi fesyen sub-budaya remaja dengan menyediakan produk yang menawarkan gaya mudah, berkualiti tinggi dan mengikut trend terkini.
Untuk maklumat lanjut mengenai jenama Playaz dan produk yang ditawarkan, sila layari laman web http://playaz/my.
Single terbitan Universal Music Malaysia ini boleh didapati sekarang di semua pelantar digital seperti Spotify, iTunes, KKBox, Deezer, Joox dan Apple Music.


Hasrat Maizatulnisa bawa Hana sambung belajar di UK tidak kesampaian
Oleh AHMAD SHAHERMAN SHAMSURI

4 Ogos 2020, 2:39 pm
KUALA LUMPUR – Hasrat Profesor Madya Dr. Maizatulnisa Othman, yang meninggal dunia dibunuh suaminya sebelum mayatnya ditemui berhampiran tasik PKNS Pinggiran Cyberjaya, Dengkil, dekat sini, Khamis lalu untuk melihat anak tunggalnya berusia 14 menyambung pelajaran ke United Kingdom (UK) tidak kesampaian.
Perkara itu didedahkan rakan sekerja pensyarah Universiti Islam Antarabangsa Malaysia (UIAM) itu yang mahu dikenali sebagai Noor.
Menurut Noor, Maizatulniza atau lebih mesra dipanggil ‘Mai’ dalam kalangan rakan sekerja ada meluahkan hasrat itu beberapa kali kepadanya sebelum ini memandangkan anak tunggalnya  itu sedang mengikuti program di Pusat PERMATApintar Negara (PERMATApintar),
“Mai ada bagi tahu saya dia akan bawa Hana ke UK tahun depan supaya anaknya itu dapat menyambung pelajaran di sana selepas tamat Program PERMATApintar.
“Pada masa sama, dia juga merancang untuk mengambil cuti panjang bagi membolehkan dia menemani Hana di sana (UK) sambil menyambung kajiannya,”kata Noor ketika dihubungi Kosmo! di sini semalam.
Tambah Noor, Mai sangat bersungguh-sungguh untuk melihat anaknya itu dapat menyambung pelajarannya di UK kerana dia seorang yang mementingkan soal pendidikan.

“Bagaimanapun hasrat Mai itu tidak kesampaian. Saya berharap agar ada kalangan ahli keluarganya dapat menyambung cita-cita Mai itu,”jelasnya yang masih terkejut dan sedih dengan kehilangan rakan sekerjanya itu.
Mengulas mengenai perwatakan rakan sekerjanya itu, Noor memberitahu bahawa Mai seorang yang suka merendah diri, tidak sombong dan semua orang selesa berkawan dengannya.
Bagaimanapun katanya, Mai tidak suka berkongsi masalah dengan rakan dan dia akan memendam sendiri masalahnya.
“Dia sebolehnya tidak mahu kawan-kawan di tempat kerja tahu masalah yang dia sedang hadapi. Apabila datang kerja dia akan cuba menyembunyikan masalahnya itu dengan perwatakannya yang periang.
“Sebab itu kami tidak tahu dia ada masalah kerana dia sembunyikan masalah itu dengan perwatakannya yang periang,”katanya kali terakhir berjumpa arwah tiga minggu lalu.– K! ONLINE